title: Serbia Eurovision laulukilpailussa

text: Serbia voitti Eurovision laulukilpailun heti ensimmäisellä osallistumiskerrallaan itsenäisenä valtiona Helsingin kisoissa 2007. Tätä ennen Serbia on ollut mukana kisoissa osana entistä Jugoslaviaa ja Serbian ja Montenegron valtioliittoa. Serbia esitti voittokappaleensa serbiaksi, mikä tarkoittaa sitä, että kyseessä oli ensimmäinen voittajamaan kokonaan omalla kielellä esittämä kappale sitten vuoden 1998. Serbia luotti omaan kieleensä aina vuoteen 2015 asti. Myös vuoden 2018 viisu oli serbiaa. "Molitva" esitettiin myös vuoden 2008 Euroviisujen finaalin alussa. Tuona vuonna Serbia oli myös kilpailun järjestäjämaana ja edellisvuoden voittajana suoraan finaalissa.


title: Serbia Eurovision laulukilpailussa

text: Semifinaali ja finaali käytiin kahtena eri päivänä ja laulukilpailuun voi osallistua korkeintaan 40 valtiota. Finaalissa suora finaalipaikka on edellisenä vuonna 10 parhaiten menestyneellä valtiolla sekä suurimmilla laulukilpailun rahoittajamailla Saksalla, Ranskalla, Espanjalla ja Isolla-Britannialla. Semifinaalista pääsee jatkoon 10 maata.


title: Serbia Eurovision laulukilpailussa

text: Vuonna 2008 otettiin käyttöön kahden semifinaalin järjestelmä, jossa suurimmat rahoittajamaat ja edellisen vuoden voittaja ovat automaattisesti finaalissa. Kaikki muut valtiot taistelevat finaalipaikasta kaksiosaisessa semifinaalissa, josta finaaliin pääsee 20 maata.


title: Serbia Eurovision laulukilpailussa

text: Ainoastaan finaalissa annetut pisteet näkyvät taulukossa. Vuosina 2009, 2013 ja 2017 Serbia ei selviytynyt finaaliin, mutta sai äänestää. Serbia ei osallistunut vuoden 2014 kilpailuun.


title: Serbia Eurovision laulukilpailussa

text: Ainoastaan finaalissa annetut pisteet näkyvät taulukossa. Vuosina 2009, 2013 ja 2017 Serbia ei selviytynyt finaaliin. Vuonna 2014 Serbia ei osallistunut kilpailuun. Vuodesta 2004 lähtien myös semifinaaleissa karsiutuneet maat ovat voineet äänestää finaalissa.


title: Lettosara

text: Lettosara ("Carex heleonastes") on Euroopassa ja Pohjois-Amerikassa esiintyvä, sarakasvien heimoon kuuluva suokasvi. Laji on monissa maissa, myös Suomessa, uhanalainen laji.


title: Lettosara

text: Monivuotinen lettosara kasvaa 15–40 cm korkeaksi. Yksittäin tai harvoissa mättäissä olevat varret ovat pystyjä, jäykkiä ja teräväreunaisia. Varren tyvitupet ovat vaaleanruskeita. Harmaanvihreät lehdet ovat lähes varren pituisia, 1–2 mm leveitä ja suoria. Tiheähkö kukinto on 1–2 cm pitkä ja 3–4-tähkäinen. Tähkät ovat 5–10 mm pitkiä ja leveän sukkulamaisia. Tähkän tyvi on hedekukkainen, kärki emikukkainen. Tähkäsuomut ovat pullakkoa lyhyempiä, tylpähköjä, kalvolaitaisia ja vaaleanruskeita. Kellanruskeat pullakot ovat kapeanpuikeita, himmeitä ja ohutsuonisia. Pullakossa on selkeä pitkittäishalkeama ja sen suuota on lyhyt. Lettosara kukkii Suomessa kesä-heinäkuussa.


title: Lettosara

text: Suomessa esiintyvistä muista saralajeista lettosara muistuttaa lähinnä harmaasaraa ("C. canescens") ja liereäsaraa ("C. diandra").


title: Lettosara

text: Lettosara on tyypillinen pohjoisten taigametsäalueiden suokasvi. Sitä tavataan Euroopassa Fennoskandiasta Länsi-Venäjälle, Baltiassa, Puolassa, Pohjois-Saksassa, Alppien alueella sekä Kaukasuksella. Lajia tavataan myös Kanadassa. Suomessa lettosara on varsin harvinainen maan etelä- ja keskiosissa. Runsaimmin sitä tavataan Kainuusta Käsivarren Lappiin ulottuvalla alueella. Laji on kuitenkin kadonnut monilta entisiltä kasvupaikoiltaan.


title: Lettosara

text: Lettosara viihtyy parhaiten märillä ja ravinteisilla suotyypeillä, kuten rehevillä luhtanevoilla, lettonevoilla, koivuletoilla ja lähteisillä soilla. Laji on harvinaistunut ennen kaikkea soiden kuivatusten ja metsitysten takia.


title: Lettosara

text: Lajinimi "heleonastes" tulee kreikan sanoista "helos" (suo) ja "heleionomos" (suolla asuva).


title: Max Cleland

text: Joseph Maxwell ”Max“ Cleland (s. 24. elokuuta 1942) on yhdysvaltalainen demokraattisen puolueen poliitikko. Hän istui Yhdysvaltain senaatissa Georgiasta vuosina 1997–2003.


title: Max Cleland

text: Cleland palveli Vietnamin sodassa. Hän vammautti molemmat jalkansa sekä oikean kätensä ja joutui vammojen vakavuuden johdosta amputaatioon. Hänelle on myönnetty Yhdysvaltain armeijan hopea- ja pronssitähdet.


title: Max Cleland

text: Cleland on tullut tunnetuksi kritiikistään George W. Bushin hallitusta kohtaan.


title: The RMS

text: The RMS on oululainen vuonna 1996 perustettu rock/metal-yhtye. Se on julkaissut kaksi EP:tä, kolme singleä ja kaksi täyspitkää albumia "From Below" (2003) ja "Fates and Fairytales from the Mushroom Land" (2008). Yhtye on lopettanut toimintansa.


title: The RMS

text: The RMS on ainoa raskaamman musiikin yhtye, joka on solminut levytyssopimuksen Edel Recordsin kanssa.


title: Aigle

text: Aigle voi tarkoittaa seuraavia:


title: Aigle

text: Aigle on useamman naispuolisen hahmon nimi kreikkalaisessa mytologiassa:


title: Mankalan koulu

text: Mankalan koulu on Järvenpään Isokydön kaupunginosassa toimiva alakoulu, jossa opiskelee noin 400 oppilasta. Mankalan koulussa on luokka-asteet 1–6. Koulun rehtorina on toimii Sari Juuti.


title: Mankalan koulu

text: Koulurakennus on vuodelta 1986.


title: Shutter (vuoden 2004 elokuva)

text: Shutter ("ชัตเตอร์ กดติดวิญญาณ") on thaimaalainen vuonna 2004 valmistunut kauhuelokuva, joka kertoo valokuvissa näkyvistä kummituksista. Elokuvan ovat ohjanneet Banjong Pisanthanakun ja Parkpoom Wongpoom. Pääosissa ovat Ananda Everingham, Natthaweeranuch Thongmee ja Achita Sikamana.


title: Shutter (vuoden 2004 elokuva)

text: Elokuva oli vuoden 2005 Golden Kinnaree Award -sarjan ehdokas parhaasta elokuvasta Bangkok International Film Festival -festivaaleilla. Elokuvan tamilinkielinen uudelleenfilmatisointi "Sivi" julkaistiin vuonna 2007 ja Masayuki Ochiain ohjaama uudelleenfilmatisointi "Shutter" vuonna 2008.


title: Shutter (vuoden 2004 elokuva)

text: Elokuvassa on käytetty valokuvia, joiden väitetään olevan oikeita haamukuvia. Elokuvasta kertovassa dokumentissa kerrotaan, että kuvausten aikana kuvauspaikkana käytetyllä tiellä tekijät ottivat valokuvan, jossa he muutamaa päivää myöhemmin huomasivat selittämättömän hahmon tien vieressä.


title: Shutter (vuoden 2004 elokuva)

text: Ajaessaan kotiin eräänä iltana Tun ja Jane törmäävät vahingossa naiseen, joka on ylittämässä tietä. Järkyttynyt Jane haluaa tarkistaa, onko nainen kunnossa, mutta Tunin halusta he pakenevat paikalta. Myöhemmin kun Tun on ottamassa kuvia vasta valmistuneesta koululuokasta, hän huomaa pelottavan näköisen hahmon opiskelijoiden välissä. Kun Tun saa kuvat kehitettyä, hän huomaa niissä tuntemattoman hahmon kasvot. Tun ja Jane alkavat tutkia ottamiaan kuvia, joissa esiintyy yhä useammin tuo sama hahmo. Kuvat liittyvät Tunin menneisyyteen, ja Tun saa pian huomata, ettei sitä voi paeta.


title: Erytheia

text: Erytheia voi viitata johonkin seuraavista asioista:


title: Julie Fernandez

text: Julie Fernandez (s. 20. huhtikuuta 1974, Ilford, Essex) on brittiläinen näyttelijä ja malli. Hänet tunnetaan parhaiten hänen roolistaan Brendana televisiosarjassa "Konttori".


title: Julie Fernandez

text: Fernandezilla on synnynnäinen Osteogenesis Imperfecta ja hän joutuu käyttämään pyörätuolia. Hän aloitti näyttelijänuransa vuonna 1992 "Vanessa Lockheadina" lyhytikäisessä saippuaoopperassa "Eldorado". Hänellä oli rooli myös vuosina 1995–1999 näytetyssä sarjassa "Dangerfield".


title: Abstract Window Toolkit

text: Abstract Window Toolkit (AWT) on Java 1.0:ssa vuonna 1995 julkaistu piirto- ja graafisen käyttöliittymän toteuttava kirjasto.


title: Abstract Window Toolkit

text: AWT käyttää isäntäkäyttöjärjestelmän käyttöliittymäkomponentteja. Näin ohjelma sulautuu paremmin muiden ohjelmien joukkoon. Toisaalta ongelmana on se, että ohjelma näyttää joka käyttöjärjestelmässä erilaiselta.


title: Abstract Window Toolkit

text: J2SE 1.2:ssa AWT:n korvasi Swing, jonka piirtää käyttöliittymän Java-koodilla kirjoitetuilla omilla käyttöliittymäkomponenteilla.


title: UN Light Aircraft Squadron

text: UN Light Aircraft Squadron (UNLAS) oli YK:n alainen lentoyksikkö Kongon sisällissodassa 1960-luvun alussa.


title: UN Light Aircraft Squadron

text: UNLAS lensi keveillä DHC-2 Beaver- ja DHC-3 Otter -kuljetuskoneilla ja siihen kuului muutamia helikoptereita. Se toimi yhdessä ruotsalaisen F22 Kongo -hävittäjäyksikön kanssa. Koneet olivat vanhoja ja karttoina käytettiin turistikarttoja. Koneet lensivät Kinshasasta ja Lubumbashista. Yksikköön kuului aluksi monien maiden lentäjiä mutta lopulta vain ruotsalaisia. Esimerkiksi pistooliammunnan olympiavoittaja Ragnar Skanåker (tuolloin Eriksson) lensi UNLASissa. Yksikön tehtävät eivät juuri sodan kulkua muuttaneet, koneet muun muassa evakuoivat kristillisiä lähetysasemia.


title: Arethusa

text: Arethusa () oli kreikkalaisessa mytologiassa nymfi ja Nereuksen tytär, josta myöhemmin tuli lähde Ortygian saarella Syrakusassa Sisiliassa.


title: Arethusa

text: Arethusa saapui kylpemään joen virtaan tietämättä, että kyseessä oli joen jumaluus Alfeios. Tämä rakastui neitoon, mutta Arethusa pakeni paikalta ymmärrettyään Alfeioksen läsnäolon haluten pysyä siveänä Artemiin palvelijana. Pitkän paon jälkeen hän pyysi apua jumalattarelta, joka muutti Arethusan pilveksi. Pilvi alkoi kuitenkin hikoilla pelosta, jolloin se muuttui joeksi. Tällöin Artemis halkaisi maan, jotta Arethusa pääsi pakenemaan maan alla. Virta matkusti Ortygian saarelle saakka, mutta Alfeios seurasi häntä virtaamalla meren poikki ja sekoittui hänen vesiinsä.


title: Arethusa

text: Kun Demeter etsi tytärtään Persefonea, Arethusa pyysi jumalatarta lopettamaan Sisilian rankaisemisen hänen tyttärensä katoamisesta. Artehusa kertoi Demeterille, että virratessaan maan alla hän oli nähnyt tämän tyttären surullisena Haadeen kuningattarena.


title: Arethusa

text: Arethusa esiintyi usein Syrakusalaisissa kolikoissa, joissa hänet kuvattiin nuoreksi neidoksi, jolla oli verkko hiuksissaan ja delfiinejä päänsä ympärillä.


title: Arethusa

text: Arethusa oli myös nimi yhdelle hesperideistä.


title: JP-Kunnallissanomat

text: JP-Kunnallissanomat on Kurikan kunnan Jalasjärvellä ilmestyvä sitoutumaton sanomalehti. Lehden levikkialue on Kurikan kaupunkiin kuuluvan Jalasjärven ja Seinäjoen kaupunkiin kuuluvan Peräseinäjoen alueet. Lehti on perustettu vuonna 1955. Lehden toimitusjohtajana ja päätoimittajana toimii Terhi Rintala. Lehteä kustantaa Jalasjärvi Oy. Painaminen tapahtuu I-Print Oy:n painossa Seinäjoella. JP-Kunnallissanomat on Sanomalehtien Liiton jäsen. Vuonna 2012 levikki oli 6 382 kappaletta.


title: JP-Kunnallissanomat

text: Lehti on perustettu vuonna 1955 ja aluksi se ilmestyi nimellä Jalasjärvi-lehti, ja vain Jalasjärvellä. Viisi vuotta perustamisesta Peräseinäjoki liitettiin lehden toiminta-alueeseen ja lehti sai uuden nimen; Jalasjärven-Peräseinäjoen Kunnallissanomat. Vuoden 2003 loppuun saakka lehti oli tuon niminen. Kun Peräseinäjoki ja Seinäjoki yhdistyivät Seinäjoeksi, tuli lehden nimenmuutos ajankohtaiseksi.


title: JP-Kunnallissanomat

text: Kuntaliitoksesta huolimatta lehden toiminta-alueena ovat edelleen Jalasjärven ja Peräseinäjoen alueet.


title: Sam Sullivan

text: Sam Sullivan C.M. (s. 1959) on kanadalainen poliitikko ja Vancouverin entinen pormestari. Hänet valittiin kaupunginvaltuustoon ensimmäistä kertaa vuonna 1993.


title: Sam Sullivan

text: Sullivan neliraajahalvautui vakavan hiihto-onnettomuuden seurauksena 19-vuotiaana. Hän on valmistunut Simon Fraserin yliopistosta ja saanut myöhemmin käsienkäyttökykynsä takaisin. Liikkumisessaan hän joutuu yhä turvautumaan pyörätuoliin.


title: Sam Sullivan

text: Sullivan on tunnettu vammaisalan aktivisti. Hän on perustanut kuusi voittoa tavoittelematonta järjestöä vammautuneiden pohjoisamerikkalaisten hyväksi. Hänet otettiin vuonna 2005 Kanadan ritarikunnan jäseneksi.


title: Sam Sullivan

text: Sullivan osallistui talviolympialaisten 2006 ja vain hieman myöhemmin talviparalympialaisten 2006 lopetusseremoniaan.


title: Luettelo antiikin filosofian termeistä

text: Tämä on luettelo antiikin filosofian keskeisimmistä termeistä. Termit ovat kreikankielisiä, ellei toisin mainita.


title: Marianela González

text: Marianela González Álvarez (s. 23. heinäkuuta 1978 Caracasissa, Venezuelassa) on venezuelalainen näyttelijä. Hänen tunnetuin roolinsa on Pandora Villanueva televisiosarjassa "Tuhkimotarina".


title: Marianela González

text: Marianela on syntyjään Marianela González Álvarez. Hänen hiuksensa ja silmänsä ovat ruskeat ja hän on 170 cm pitkä. Hänen vanhempansa ovat María del Carmen Álvarez "Carmencho" ja José Rafael González. Marianelan sisaren nimi on María Alejandra. Marianelan isä José on lentäjä ja hänen ammattinsa kautta Marianelalla ja hänen sisarellaan on ollut mahdollisuus kiertää maailmaa.


title: Marianela González

text: Marianela on oikeassa elämässään hyvä ystävä näyttelijä Aileen Celesten kanssa. He ovat tähän mennessä näytelleet yhdessä neljässä telenovelassa: "La Niña de mis Ojos", "Mi Gorda Bella", "Por todo lo Alto" sekä "Nadie me dira como quererte".


title: Hippomenes

text: Hippomenes, joka tunnettiin myös nimellä Melanion, oli kreikkalaisessa mytologiassa Atalanten puoliso.


title: Hippomenes

text: Atalante oli pyytänyt isältään, että voisi pysyä naimattomana, mutta koska niin monet olivat pyytäneet hänen kättänsä, hänen isänsä järjesti jokaisen kosijan Atalanten kanssa juoksukilpailuun. Kosija juoksisi karkuun ja Atalante ajaisi tätä takaa aseen kanssa. Jos Atalante saisi kosijan kiinni ennen asettua rajaa, hän surmaisi tämän, mutta jos kosija ehtisi rajan yli, hän saisi Atalanten omakseen. Koska Atalante oli nopea juoksija, hän ehti tappaa useita sulhasehdokkaita. Hippomenes, joka oli rakastunut Atalanteen, ymmärsi varsin hyvin, ettei voisi voittaa kilpailua reilusti, ja niin hän rukoili apua Afroditelta. Jumalatar antoikin hänelle kolme kultaista omenaa, jotka hän neuvoi Hippomenestä heittämään yksi kerrallaan taakseen kilpailun aikana. Hippomenes teki saamiensa ohjeiden mukaisesti, ja Atalante menetti omenia ihaillessaan aikaa sen verran, että Hippomenes voitti kilpailun ja sai tämän vaimokseen.


title: Hippomenes

text: Hippomenes ei kuitenkaan muistanut kiittää Afroditea, jonka avulla hän oli kilpailun voittanut. Niin hänen ollessa uhraamassa Zeukselle Parnassos-vuorella, Afrodite vihoissaan langetti heille vastustamattoman intohimon toisiaan kohtaan. Heidän maattua toistensa kanssa temppelissä puolestaan Zeus suuttui, jolloin hän muutti rakastavaiset leijoniksi - eläimiksi, joiden tuohon aikaan uskottiin olevan kykenemättömiä pariutumaan oman lajinsa kanssa.


title: Hippomenes

text: Toisen version mukaan Afroditen lyötyä heitä himolla toisiaan kohtaan nämä olisivatkin menneet Rhean temppelin viereiseen luolaan huomaamatta, että papit olivat tuoneet sinne vanhempia jumalia esittäviä patsaita. Heidän häpäistyään patsaat Kybele aikoi ensin tappaa rakastavaiset, mutta päätyikin muuttamaan heidät leijoniksi pitäessään kuolemaa liian lempeänä rangaistuksena. Muuttumisen jälkeen leijonat valjastettiin vetämään Kybelen vaunuja.


title: Hippomenes

text: Joissakin lähteissä Parthenopaios mainitaan Hippomeneksen lapseksi, mutta toisaalta Hyginus johdonmukaisesti kertoo Atalanten saaneen hänet Meleagroksen kanssa.


title: Fanny Churberg

text: Fanny Maria Churberg [ku:rbärj] (12. joulukuuta 1845 Nikolainkaupunki (nyk. Vaasa) – 10. toukokuuta 1892 Helsinki) oli suomalainen taidemaalari. Fanny Churberg kuuluu niihin suomalaisiin taiteilijoihin, joita aikalaiset eivät arvostaneet ja noiden poikkeuksellista lahjakkuutta he eivät nähneet mutta jotka myöhemmät sukupolvet ovat löytäneet. Churberg oli poikkeuksellinen suomalainen romantikko ja aikansa suuria maisemamaalauksen mestareita, jonka Helene Schjerfbeck tunnusti esikuvakseen.


title: Fanny Churberg

text: Suomessa työskenteli 1800-luvun lopulla tiettävästi enemmän huomattavia naistaiteilijoita kuin missään muussa maassa. Kolme naistaiteilijaa lukeutuukin Suomen taiteen parhaimmistoon: Fanny Churbergin ohella Helene Schjerfbeck ja Ellen Thesleff. Ellen Thesleff ja Fanny Churberg olivat pääasiassa impressionisteja. Myös Helene Schjerfbeckillä oli tuotannossaan impressionistinen kausi. He elivät aikana, jolloin taidekoulut olivat naisilta suljettuja ja joutuivat siksi turvautumaan yksityisopetukseen. Tähän oli mahdollisuus lähinnä varakkaiden perheiden tyttärillä, ja Churbergillä oli perittyä varallisuutta.


title: Fanny Churberg

text: Churberg oli Vaasassa lääkärinä toimineen Matias Christian Churbergin ja hänen vaimonsa Maria Ulrika Peranderin seitsenlapsisen perheen kolmas lapsi. Lapsista neljä kuoli jo nuorena, ja hän varttui kahden nuoremman veljensä Waldemarin ja Torstenin kanssa. Teini-iässä hänet lähetettiin vuosiksi 1857–1859 käymään koulua Porvooseen Emma Christina Peranderin tyttöpensionaattiin. Viipurin tyttökoulua Churberg kävi 1860–1861. Äiti oli kuollut jo 1858, kun Fanny oli ollut vasta 12-vuotias ja isä kuoli 1865, kun Churberg oli 20-vuotias. Sisarukset muuttivat Helsinkiin tätinsä luokse. Fanny oli mahdollisesti kihloissa Berndt Lindholmin kanssa, mutta he eivät avioituneet.


title: Fanny Churberg

text: Helsingissä Fanny Churberg aloitti maalausopinnot ottamalla yksityistunteja. Opettajina olivat Selma Chaefferin ja Alexandra Frosterus-Såltin (1865–1866), Emma Gyldén ja Berndt Adolf Lindholm (1866–1867). Hän jatkoi opintojaan yksityisoppilaana Carl Ludwigin johdolla 1867–1868 ja 1871–1874 Saksassa Düsseldorfissa, jossa oli arvostettu Düsseldorfin taideakatemia, mutta palasi aina kesäisin maalaamaan Suomeen. Hän oli myös ensimmäisiä Pariisissa opiskelleita suomalaisia maalareita. Churberg oli Vilhelm von Gegerfeltin yksityisoppilaana Pariisissa 1876. Vuonna 1878 hän teki matkan Pariisin maailmannäyttelyyn, ja kansankäsityöt alkoivat kiinnostaa häntä yhä enemmän.


title: Fanny Churberg

text: Churberg sai runsaasti vaikutteita saksalaisesta myöhäisromantiikasta, ja hänen tuotantonsa edustaa valtaosin Düsseldorfin koulukunnan esteettisiä näkemyksiä. Hänelle kehittyi kuitenkin vahvasti omintakeinen ilmaisutapa, jossa värien ja siveltimen käyttö oli usein epätavallisen voimakasta vallitseviin taidesuuntauksiin nähden. Epäsovinnaiset elementit herättivät sen ajan taideyleisössä ristiriitaisia reaktioita. Churbergin ihanteet olivat 1860-luvun mukaiset: isänmaallisuus, suomen kielen kehittäminen, kansallinen kulttuuri, naisasia ja uskonnollisuus. Nämä arvot olivat hänelle tärkeitä, vaikkakin hän oli aikalaistensa mielestä epäsovinnainen. Topeliaaniseen henkeen kasvatettu ja totutettu yleisö ei ymmärtänyt hänen rohkeaa temperamenttiaan. Tuolloin naisihanteena oli kainous ja sulo, ei raju ilmaisuvoima eivätkä vahvat siveltimenvedot. Churbergin aiheet eivät olleet totutun runollisia, vaan hän kuvasi myöhäissyksyä, nuoskasäätä, paljaita kallioita ja rämeitä. Churberg karttoi sentimentaalisuutta. Vuonna 1879 Fanny Churberg sai Suomen Taideyhdistyksen ensimmäisen palkinnon (ns. dukaattipalkinnon), mutta vuonna 1880 Churberg lopetti maalaamisen kokonaan ja omistautui Suomen Käsityön Ystävät -yhdistyksen toiminnalle kokonaisvaltaisesti kuuluen yhdistyksen johtokuntaan 1880–1883. Hän kirjoitti vuosina 1887–1889 "Finland"-päivälehteen nimimerkillä -y. Ura taidemaalarina jäi vain noin kymmeneksi vuodeksi, ja hänet muistettiin pitkään ainoastaan taideteollisuusalan vaikuttajana.


title: Fanny Churberg

text: 1800-luvulla suomalaisten kiinnostus valmistaa käsityönä ryijyjä väheni, sillä teollistumisen myötä markkinoille olivat tulleet halvat tehdastuotteet. Jotta arvokas käsityöperinne ei kokonaan katoaisi, perustettiin Fanny Churbergin aloitteesta vuonna 1879 Suomen Käsityön Ystävät, jonka tehtäväksi määriteltiin ”suomalaisen käsityön edistäminen ja jalostaminen isänmaalliseen ja taiteelliseen suuntaan”. Fanny Churberg omistautui kokonaan tälle käsityötaiteen kehittämisasialle.


title: Fanny Churberg

text: Churbergin taiteilijaura päättyi äkillisesti vuonna 1880. Yhtenä syynä tähän saattoi olla hänen veljensä Torstenin sairastuminen tuberkuloosiin, joka johti tämän kuolemaan pari vuotta myöhemmin. Kun toinen veljistä oli puolestaan avioitunut vuonna 1877, Fanny jäi näiden käänteiden jälkeen yksinäiseksi. Hän koki myös noina aikoina itsensä fyysisesti sairaaksi, mitä on selitetty eri tavoin. Vahvana syynä uran keskeytymiseen juuri vaiheessa, jolloin hänen tuotantonsa oli noussut monessa mielessä huippuunsa, on nähty hänen töihinsä Suomessa kohdistunut karkea ja tyly kritiikki, sekä myös ajatus siitä, että hän ajautui taidekäsityksessään ääripisteeseen, ja hänen olisi ollut etsittävä uusi suunta. Vaikka Churberg pysyi edelleen mukana taiteilijapiireissä, hän ei tiettävästi maalannut enää vuoden 1880 jälkeen edes omaksi ilokseen. Lyhyehköksi jääneen taiteilijauransa aikana hän ehti silti tehdä yli 300 maalausta. Churbergin tuotannon taiteellista arvoa alettiin ymmärtää laajemmin vasta vuonna 1919 Helsingissä Stenmanin taidegalleriassa pidetyn retrospektiivisen muistonäyttelyn yhteydessä. Varsinainen alkupiste arvonnousulle oli Signe Tandefeltin artikkeli Arena-lehdessä vuonna 1920, jossa hän nosti Churbergin esiin: siitä katsotaan hänen arvonsa alkaneen kasvaa.


title: Partaharju

text: Partaharjun toimintakeskus on monipuolinen kristillinen varhaisnuorisotyön keskus. Partaharju sijaitsee kahdeksan kilometrin päässä Pieksämäen keskustasta Salvonen-järven rannalla, nimensä mukaisesti harjulla.


title: Partaharju

text: Alue on perustettu leirikeskukseksi vuonna 1948. Vuosien saatossa se on kehittynyt varhaisnuorisotyön keskukseksi, missä sijaitsevat Suomen Poikien ja Tyttöjen Keskuksen eli PTK:n keskustoimisto, JiiPee-lehden toimitus, Partaharjun kansanopisto ja Partaharjun leirikylä.


title: Partaharju

text: Vuosittain Partaharjulla käy noin 8 000–9 000 henkilöä. Suurimpia vuosittaisia tapahtumia ovat varhaisnuorten leirit kesäisin.


title: Partaharju

text: Alueen koko on noin 34 hehtaaria. Vakituista henkilökuntaa on 25.


title: Partaharju

text: Ristikiven kirkko on vuonna 1971 valmistunut, hirsiseinäinen mutta katoton ulkoilmakirkko Partaharjulla. Kirkko on saanut nimensä paikalta löytyneestä isosta kivestä, jossa on ristikuvio. Ristikiven syntyhistoria ulottuu geologisen arvion mukaan noin 1800 miljoonaa vuotta taaksepäin. Arvion mukaan se on ollut löytöpaikassaan noin 10 000 vuotta.


title: Partaharju

text: Kirkon seinien sisällä kasvaa seitsemän puuta. Kirkkoon mahtuu noin 400 henkilöä.


title: Partaharju

text: Partaharjun opisto oli Partaharjun toimintakeskuksen yhteydessä toiminut kansanopisto, jossa koulutettiin nuoriso- ja vapaa-ajan ohjaajia. Vuoden 2013 lopussa Partaharjun opiston toiminta päättyi. Samalla vastuu nuoriso- ja vapaa-ajan ohjaajien koulutuksesta Pieksämäellä siirtyi Seurakuntaopistolle.


title: X-Men (vuoden 1992 animaatiosarja)

text: X-Men on yhdysvaltalainen, Marvel Comicsin Ryhmä-X:ään perustuva animaatiosarja, jota esitettiin Fox Kids -kanavalla vuosien 1992–1997 aikana. "X-Meniä" tuotettiin viiden tuotantokauden verran. Suomessa sarjaa julkaistiin VHS:nä vuonna 1996. Vuonna 2001 sitä esitettiin Subtv:llä. Sarjassa Ryhmä-X:ään kuuluivat Peto, Kyklooppi, Gambiitti, Jean Grey, Jubilee, Professori X, Rogue, Storm ja Wolverine.


title: X-Men (vuoden 1992 animaatiosarja)

text: X-Menin oli alun perin tarkoitus ilmestyä 12.–13. syyskuuta 1992, mutta tuotannon ollessa vielä viimeistelyä vaille kesken se viivästyi. Sarjan tuottajat kuitenkin kiirehtivät ohjelman esittämisessä ja kaksiosainen avausjakso “Night of the Sentinels” esitettiin FOXilla 31. lokakuuta 1992, jossa oli useita animointivirheitä. Virheet korjattiin myöhemmin ja Fox esitti avaus jakson uusintana vuoden 1993 alussa.


title: X-Men (vuoden 1992 animaatiosarja)

text: X-Menista tuli kuitenkin pisimpään kestänyt sarja Fox Kidsilla, joka lakkautettiin vuonna 2002. Sarjaa esitettiin vuosien 1992–1997 aikana ja huolimatta sen päätyttyä 20. syyskuuta 1997 Fox Kids esitti vielä sarjan jaksoja uusintana vuonna 1998. Se oli myös katsotuin sarja Fox Kidsillä erityisesti vuosien 1995–1996 aikana, jolloin sarjaa aloitettiin esittämään lauantaiaamun lisäksi arkipäivisin illalla. Huolimatta sen suosiosta ja suuresta katsoja määrästä, kriitikot eivät koskaan huomioineet sarjaa minkäänlaisella palkinnolla tai ehdokkuudella.


title: X-Men (vuoden 1992 animaatiosarja)

text: Sarja on edelleen myös pisin Marveliin perustuva sarja, joka kesti viiden tuotantokauden verran, sisältäen 76 jaksoa. Toiseksi pisimpään kestänyt sarja on 1990-luvun Hämähäkkimies, josta tuotettiin myös 5. tuotantokautta, mutta 65 jaksoa. Vaikka molemmat edellä mainitut sarjat tuottivat eri animointistudiot, ne sijoittuivat samaan animaatiouniversumiin ja muun muassa X-Men-hahmot Professori X, Kyklooppi, Wolverine, Jean Grey, Gambiitti, Peto, Rouge, Jubillee ja Storm esiintyivät 30. syyskuuta 1995 jaksossa “The Mutant Agenda”.


title: X-Men (vuoden 1992 animaatiosarja)

text: X-Men palasi takaisin televisioon, kun kassamenestys näytelmäelokuva X-Men ilmestyi kesällä 2000. Fox Kids alkoi esittää sarjaa uudelleen sitten vuoden 1998 aina vuoteen 2001 asti. Vuonna 2009 Marvel toi markkinoille DVD-julkaisun sarjasta osana Marvel Classics -sarjaa. Myöhemmin sarjan kaikki tuotantokaudet julkaistiin DVD:lle. Aiemmin oltiin julkaistu myös VHS-kasetteja.


title: X-Men (vuoden 1992 animaatiosarja)

text:
Ryhmä-X:n viholliset
Sarjassa on 5. tuotantokautta. Kausien jaksot on lueteltu siinä järjestyksessä, jossa ne on alun perin esitetty (lukuun ottamatta jaksoa "No Mutant Is An Island").


title: X-Men (vuoden 1992 animaatiosarja)

text: Sarja on listattu IGN-sivuston toiseksi parhaaksi sarjakuvaan perustuvaksi animaatiosarjaksi. Ainoastaan 1990-luvun Batmanin animaatiosarja oli listattu X-Menin edelle.


title: X-Men (vuoden 1992 animaatiosarja)

text: Wizard Magazine listasi vuonna 2001 X-Menin sijalle 41 laatimassaan kautta aikain sadan parhaan animaatiosarjan listalla. Se listattiin tammikuussa 2009 IGN-sivuston laatiman sadan parhaan animaatiosarjan listalle sijalle 13.


title: Brasilian Grand Prix 2002

text: Brasilian Grand Prix 2002 oli Formula 1 -sarjan kauden kolmas osakilpailu, joka järjestettiin Brasilian Autódromo José Carlos Pacella 31. maaliskuuta 2002. Kilpailun voitti Michael Schumacher, joka sai käyttöönsä uuden Ferrari F2002-mallin.


title: Brasilian Grand Prix 2002

text: Lämmittelyajoissa Enrique Bernoldi ajoi ulos toisessa mutkassa. Lääkintäauto tuli paikalle auttamaan Bernoldia, mutta juuri kun lääkintäauton kuljettaja Alex Ribeiro oli avannut oven, Nick Heidfeld törmäsi oveen. Ribeirolle ei käynyt kuinkaan, sillä hän ei ollut ehtinyt astua ovesta ulos. Mika Salo saavutti kisassa uransa viimeisen MM-pisteen.


title: Brasilian Grand Prix 2002

text: Jalkapallolegenda Pelé heilutti ruutulippua, mutta ei huomannut heiluttaa lippua ensimmäisenä maaliviivan ylittäneelle Michael Schumacherille. Pelé heilutti ruutulippua ensimmäisenä yhdeksänneksi sijoittuneelle Takuma Satōlle.


title: Fami (makeinen)

text: Fami on 1968 Suomessa myyntiin tullut Fazerin suklaapatukka, jonka myynti lopetettiin väliaikaisesti 1994. Famia on toivottu takaisin enemmän kuin mitään muuta Fazerin makeista, niinpä Fazer toi Famin takaisin markkinoille vuoden 2007 keväällä. Ennen 80-lukua Fami-pakkaukset olivat sinapinkeltaisia. 80-luvulla jälkeen pakkauksiin tulivat oranssit ja vaaleanpunaiset raidat.


title: Sarat

text: Sarat ("Carex") on sarakasvien ("Cyperaceae") heimon runsaslukuisin suku. Siihen arvellaan kuuluvan tuhannesta jopa kahteen tuhanteen lajia.


title: Sarat

text: Sarat ovat levittäytyneet koko maailmaan, mutta tyypillisesti lajit viihtyvät lauhkean ja kylmän vyöhykkeen soilla, kosteilla niityillä ja rannoilla. Sarojen maavarret levittäytyvät laajalle alueelle ja ne muodostavat tiheitä verkostoja, minkä ansiosta ne kantavat märilläkin soilla niitä ylittävää hirveä ja ihmistä.


title: Sarat

text: Sarojen varret ovat haarattomia ja useimmiten kolmikulmaisia, mikä erottaa ne heinistä. Sarojen kukinnot voivat olla tiiviitä tähkiä tai erilaisia kerrannaiskukintoja. Kukat ovat rakenteeltaan varsin yksinkertaisia ja ne sijaitsevat tähkäsuomujen peitossa. Emikukkaa ympäröivää esilehteä sanotaan pullakoksi, joka monilla lajeilla muistuttaa muodoltaan pulloa. Pullakon muoto ja emikukan luottien lukumäärä (kaksi tai kolme) ovat tärkeitä tuntomerkkejä lajien tunnistuksessa. Sarojen siemen eli hedelmä on pullakon sisällä kypsyvä pähkylä. Pullakoissa loisii "Anthracoidea"-suvun nokisieniä.


title: Sarat

text: Hede- ja emikukat voivat sijaita samoissa tähkäkukinnoissa (yhtäläistähkäiset ja useimmat yksitähkäiset lajit), saman kasviyksilön eri tähkäkukinnoissa (erilaistähkäiset lajit) tai eri kasviyksilöissä (kaksikotiset lajit).


title: Sarat

text: Suomessa tavattavat noin 90 saralajia jaetaan kolmeen alasukuun: "Vignea", "Carex" ja "Psyllophora". Jako perustaa lähinnä kukintojen rakenteeseen. Useimmat sarat, varsinkin lähisukuiset lajit, risteytyvät helposti keskenään. Monet risteymät ovat martoja eli hedelmättömiä, mutta joissain tapauksissa risteymät voivat olla myös hedelmällisiä, jolloin takaisinristeytymisen vuoksi syntyy vaikeasti tulkittavia lajiryhmiä. Suomessa esimerkiksi keltasara ("Carex flava") muodostaa lähilajeineen tällaisen lajiryhmän ("keltasararyhmä"), jossa tulkinnasta riippuen on viisi tai paljon enemmän lajeja. Saroja tutkivaa tieteenalaa sanotaan "caricologiaksi".


title: Sarat

text:
Suomessa tavattavat saralajit, -alalajit ja -muunnokset:
Pohjoismaissa tavattavia saralajeja ja -alalajeja, joita Suomessa ei tavata:
Muualla maailmassa luonnonvaraisia saralajeja ja -alalajeja:


title: Chorus (albumi)

text: Chorus on brittiläisen synthpop-yhtye Erasuren viides studioalbumi ja yhtyeen kolmas perättäinen brittilistaykköseksi yltänyt albumi, myyden platinaa. Levyn on tuottanut Martyn Phillipps.


title: Kibera

text: Kibera on Afrikan toiseksi suurin slummi läntisessä Nairobissa, Keniassa. Arviot sen suuruudesta kuitenkin vaihtelevat eikä tarkka asukasmäärä ole tiedossa. Alkujaan Kibera oli nubialaisten sotilaiden asumuksena 1920-luvulla. Kibera onkin nubiaa ja tarkoittaa metsää. Nykyisin suurin osa asukkaista on lähtöisin kenialaisista kikuju-, luo- ja luhya-heimoista.


title: Kibera

text: Kibera sijaitsee noin viisi kilometriä lounaaseen Nairobin keskustasta. Se on kahden neliökilometrin kokoinen ja siellä asui vuoden 2009 väestönlaskennan mukaan 170 070 asukasta. Epävirallisten arvioiden mukaan asukkaita saattaa olla yli miljoona, joista työttömiä on n. 50 %. Kenian asuntoministeriö, jota tukee UN-Habitat -järjestö, rakennuttaa Kiberan viereen kerrostaloja slummien asukkaita varten. Kuitenkin niissäkin on ongelmia, ja osa asukkaista palaa slummiin.


title: Kibera

text: Kiberan alueella on kyliä, kuten Kianda, Soweto, Gatwekera, Kisumu Ndogo, Lindi, Laini Saba, Siranga/Undugu, Makina sekä Mashimoni.


title: Kibera

text: Alueella on kuvattu useita elokuvia, kuten muun muassa Fernando Meirellesin Oscar-voittaja "Uskollinen puutarhuri" (The Constant Gardener) (2005).


title: Jasnaja Poljana

text: Jasnaja Poljana (, suom. "Kirkas (metsä)aukio") oli kirjailija Leo Tolstoin koti, jossa hän syntyi ja eli, ja johon hänet on haudattu. Nykyisin se on hänelle omistettu museo. Jasnaja Poljana sijaitsee Venäjällä noin 200 km Moskovasta etelään ja 12 km Tulasta etelälounaaseen.


title: Jasnaja Poljana

text: Kartanon tilukset kuuluivat aiemmin Leo Tolstoin äidin puoleiselle Volkonskien ruhtinassuvulle. Tärkeimmät rakennukset ovat Tolstoin isoisän rakennuttamia. Leo Tolstoi vietti Jasnaja Poljanassa lapsuutensa. Hän myös eli siellä loppuelämänsä erottuaan upseerin uralta 33-vuotiaana vuonna 1861. Siellä hän kirjoitti tärkeimmät teoksensa "Sodan ja rauhan" ja "Anna Kareninan". Leo Tolstoi haudattiin marraskuussa 1910 kartanon lähelle paikkaan, jonka hän oli testamentissaan valinnut.


title: Jasnaja Poljana

text: Tolstoin kuoleman jälkeen hänen leskensä huolehti siitä, että kirjailijan asuintilat säilytettiin muuttumattomina. Hän myös osallistui esineistön ja kirjaston luettelointiin. Neuvostovallan aikana kartanosta muodostettiin museo. Sen ensimmäinen johtaja oli kirjailijan tytär Alexandra Tolstaja vuosina 1921–1929. Toisen maailmansodan aikana museo oli evakuoituna Tomskissa. Jasnaja Poljana oli saksalaisten miehittämää aluetta lyhyen aikaa talvella 1941–1942. Vetäytyessään saksalaiset sytyttivät asuinrakennuksen palamaan. Sodan jälkeen se restauroitiin sellaiseksi kuin se oli kirjailijan asuessa siinä. Myös muita rakennuksia ja puutarha restauroitiin. Museoon kuuluu kirjailijan asuinrakennus, muita rakennuksia, muun muassa toinen asuinrakennus, johon Tolstoi perusti koulun alustalaisten lapsille, laaja puutarha ja puisto sekä kirjailijan hauta. Asuinrakennuksessa on Tolstoin aikaisia huonekaluja, kirjailijan henkilökohtaista esineistöä ja 22 000 niteen kirjasto.


title: Rautamies (vuoden 1966 animaatiosarja)

text: Rautamies () on amerikkalainen animaatiosarja, joka esitettiin vuonna 1966. Sarja kesti 13 jakson verran ja se julkaistiin myös DVD:llä Suomessa.


title: Rautamies (vuoden 1966 animaatiosarja)

text: Sarja kertoo Rautamiehen seikkailuista, kun naistenmies ja aseiden suunnittelija Tony Stark rikastuu hallitukselle suunnittelemiensa aseiden myötä. Vietnamin sodan aikana hän loukkaantui räjähdyksessä, jossa sirpale lensi hänen rintansa läpi lähelle sydäntä. Stark onnistui suunnittelemaan itselleen teräshaarniskan, jonka avulla hänen elämänsä pelastui. Myöhemmin Stark ryhtyi supersankariksi kehitetyn teräshaarniskan avulla.


title: Chris Woods

text: Christopher Charles Eric ”Chris” Woods (s. 14. marraskuuta 1959 Swineshead, Lincolnshire, Englanti) on englantilainen jalkapallomaalivahti.


title: Chris Woods

text: Vuonna 1976 alkaneella ammattilaisurallaan Woods edusti Nottingham Forestia, Queens Park Rangersia, Norwich Citya, Rangersia, Sheffield Wednesdayta, Readingia, Colorado Rapidsia, Southamptonia, Sunderlandia ja Burnleyta, jossa hän lopetti mittavan uransa vuonna 1998.


title: Chris Woods

text: Englannin maajoukkuetta Woods edusti 43 kertaa vuosina 1985–1993 ja oli mukana vuosien 1986 ja 1990 MM-kisoissa.


title: Pop! The First 20 Hits

text: Pop! The First 20 Hits on vuonna 1992 julkaistu, kaikki Erasuren tuohon mennessä julkaisemat singlet aikajärjestyksessä sisältävä kokoelmalevy. Albumi on myös Erasuren neljäs peräkkäinen kotimaassaan Isossa-Britanniassa listaykköseksi yltänyt albumijulkaisu ja yhtyeen kaikkien aikojen myydyin äänite, joka myi kotimaassaan triplaplatinaa sekä Yhdysvalloissa ja Saksassa kultaa.


title: Danny Ecker

text: Daniel "Danny" Ecker (s. 21. heinäkuuta 1977 Leverkusen, Saksan liittotasavalta) on saksalainen seiväshyppääjä.


title: Danny Ecker

text:
Eckerin vanhemmat ovat yhdysvaltalainen koripalloilija John Ecker ja pituushypyn olympiavoittaja Heide Rosendahl. Ecker aloitti kansainvälisen kilpauransa vuonna 1998, jolloin hän oli Saksan-mestaruuskilpailuissa toinen, kolmas sisäratojen EM-kisoissa, neljäs Euroopan cupissa ja Budapestin EM-kisoissa sekä kolmas GP-finaalissa tuloksella 580. Seuraavana vuonna hän oli kolmas maansa mestaruuskilpailuissa ja voitti Saksan sisäratojen mestaruuden, voitti MM-pronssia Maebashin sisäratojen MM-kisoissa tuloksella 585, hyppäsi neljänneksi Sevillan ulkoratojen MM-kisoissa ja kahdeksanneksi GP-finaalissa. Sydneyn olympialaisissa 2000 Ecker oli kahdeksas. Ecker hyppäsi vuonna 2001 uuden Saksan sisäratojen ennätyksen ylittäen samalla kuuden metrin haamurajan tuloksellaan 600. Samana vuonna hän oli toinen maansa mestaruuskisoissa ja yhdestoista Edmontonin MM-kisoissa. Vuonna 2002 hän oli Saksan-mestaruuskilpailujen kolmas.
Ecker sijoittui Ateenan olympialaisissa 2004 viidenneksi. Seuraavana vuonna hän voitti maansa hallimestaruuden ja oli ulkoratojen mestaruuskisoissa toinen. Helsingin MM-kisoissa hän jäi ilman tulosta loppukilpailussa. Vuonna 2006 Ecker oli maansa mestaruuskisoissa neljäs. Vuonna 2007 hän voitti sisäratojen Euroopan-mestaruuden. Kesällä 2007 hän voitti Saksan mestaruuden ja sijoittui Osakan MM-kilpailuissa kolmanneksi. Vuonna 2008 hän sijoittui Saksan mestaruuskilpailuissa toiseksi sekä sisä- että ulkoradoilla. Pekingin olympialaisissa hän sijoittui kuudenneksi. Vuonna 2009 Ecker voitti sisäratojen Saksan mestaruuden. Torinon EM-hallikilpailuissa hän karsiutui loppukilpailusta.


title: Danny Ecker

text: Ecker jakaa ennätyksellään 600 Saksan kaikkien aikojen listan kakkospaikan Tim Lobingerin kanssa, joka on myös ylittänyt saman korkeuden.


title: Rannikkojääkäri

text: Rannikkojääkärit ovat Suomen merivoimiin kuuluvia jalkaväkijoukkoja, jotka ovat erikoistuneet taistelutehtäviin rannikolla ja saaristossa. Rannikkojääkäri on samalla sotamiestä vastaava miehistön sotilasarvo. Rannikkojääkärien päätehtävä on vastahyökkäys, mutta ne soveltuvat myös moniin muihin tehtäviin, kuten erikoisjoukkojen torjuntaan ja meriliikenteen suojaukseen. Rannikkojääkärien taistelussa on aina korostunut tehtävätaktiikka, pienten osastojen iskut ja hajautettu toiminta.


title: Rannikkojääkäri

text: Rannikkojääkärien tunnus on tummanvihreä baretti, jonka lakkimerkkinä on kullanvärinen merikotkanpää. Vihreän baretin saadakseen rannikkojääkärin on juostava Cooperin testissä vähintään 2900 metriä, uitava 200 metriä alle viidessä ja puolessa minuutissa sekä saavutettava lihaskunto- ja ampumataitotesteissä riittävän hyvä tulos. Lisäksi rannikkojääkärin on suoritettava noin 30 tuntia kestävä barettimarssi, jossa edetään täystaisteluvarustuksessa 60-70 kilometriä marssien ja juosten. Matkan varrella marssijoita testataan erilaisilla taistelutilanteita jäljittelevillä tehtävillä, kuten haavoittuneiden evakuoinnilla. Barettimarssiin kuuluu myös hyinen vesistönylitys, ja suojeluhälytyksen jälkeen edetään muutama kilometri kaasunaamari päässä. Barettimarssin vaativuutta kuvaa se, että jopa 40 prosenttia osallistujista saattaa joutua keskeyttämään suorituksen.


title: Rannikkojääkäri

text: Rannikkojääkäreitä koulutetaan Uudenmaan Prikaatiin kuuluvassa Vaasan Rannikkojääkäripataljoonassa. Palvelusaika on miehistölle 165 tai 255 vuorokautta, ryhmän- ja joukkueenjohtajille 347 vuorokautta. Rannikkojääkärien pääasiallisina kuljetusvälineinä ovat U-600 Jurmo-luokan joukkojenkuljetusveneet. Jatkossa Jurmot korvataan U-700 Jehu-luokan maihinnousuveneillä, joista ensimmäiset otettiin käyttöön vuonna 2015.


title: Rannikkojääkäri

text: Suomen käymät viime sodat osoittivat saaristo- ja rannikko-olosuhteisiin tottuneiden taistelijoiden tarpeen. Jatkosodan kiivaimmat rannikkotaistelut käytiin kesällä 1944 Viipurinlahdella. Näistä 1.–5. heinäkuuta 1944 käydyt Teikarin taistelut on nimetty Vaasan Rannikkojääkäripataljoonan perinnetaisteluiksi ja 5. heinäkuuta joukko-osaston vuosipäiväksi. Suomenlahden sotatapahtumista saatuja kokemuksia ryhdyttiin soveltamaan koulutukseen siten, että vuonna 1952 perustettiin RT 1:een Rannikkopataljoona. Se toimi aluksi Suomenlinnassa ja Miessaaressa. Itsenäinen Rannikkojääkäripataljoona (RannJP) perustettiin vuonna 1960 Neuvostoliiton palauttamalle Porkkalan vuokra-alueelle Upinniemeen. Vuonna 1962 Rannikkojääkäripataljoonan komentaja eversti Toivo Knuuttila määritteli rannikkojääkärien tehtävät seuraavasti: saaren valtaus, itsenäisesti toteutettu maihinnousuhyökkäys, maihinnousuhyökkäys suuremman joukon ensimmäisenä portaana, tilapäinen puolustus, viivytys ja sissitoiminta saaristossa sekä tavanomaiset jääkärijoukon tehtävät maarintamalla.


title: Rannikkojääkäri

text: Rannikkojääkäripataljoonassa toimi vuosina 1979-1988 Rannikkojääkärikoulu (RannJK), jossa annettiin erikoiskoulutusta iskuosastohyökkäyksiin ja tiedustelutehtäviin rannikon ja saariston vaativissa olosuhteissa. Rannikkojääkärikouluun hakeuduttiin vapaaehtoisena valintakokeiden fyysisten testien, psykologisten soveltuvuuskokeiden ja haastattelujen kautta samaan tapaan kuin silloiseen Laskuvarjojääkärikouluun. Suurin osa hakijoista karsiutui. Esimerkiksi Cooperin testissä Rannikkojääkärikouluun hyväksyttyjen keskiarvo oli 3000 metriä, joka kurssin aikana nousi 3200 metriin. Kaikki Rannikkojääkärikoulun oppilaat saivat 11 kuukautta kestäneen kurssin aikana vähintään aliupseeritasoisen johtajakoulutuksen ja noin viidesosa kävi Reserviupseerikoulun Haminassa. Tasavallan presidentti myönsi 19. syyskuuta 1980 Rannikkojääkärikoululle tummanvihreän, kullanvärisellä merikotkamerkillä varustetun baretin käyttöoikeuden merijalkaväen erikoiskoulutusta osoittamaan. Tuolloin Suomen puolustusvoimissa barettia saivat käyttää vain laskuvarjojääkärit ja rannikkojääkärit. Rannikkojoukkojen uudelleenjärjestelyn seurauksena Upinniemessä toiminut itsenäinen Rannikkojääkäripataljoona ja sen myötä myös Rannikkojääkärikoulu lakkautettiin vuonna 1989.


title: Rannikkojääkäri

text: Rannikkojääkärien koulutus on vuodesta 1990 lähtien tapahtunut Uudenmaan Prikaatiin kuuluvassa Vaasan Rannikkojääkäripataljoonassa (VaaRannJP/UUDPR) Raaseporin Dragsvikissa. Maihinnousuhyökkäysten lisäksi rannikkojääkärien tehtäviä ovat tiedustelu ja partiointi saaristossa sekä väylien valvonta ja turvaaminen. Osa johtajakoulutukseen valituista käy Reserviupseerikoulun Haminassa tai Merisotakoulun Suomenlinnassa. Uudenmaan Prikaati liitettiin merivoimiin vuonna 1998.


title: Rannikkojääkäri

text: Sodan ajan rannikkojääkärijoukkojen tuotannon lisäksi Uudenmaan Prikaatin tehtävänä on asettaa Merivoimien käyttöön noin 300 sotilaan rannikkojääkäriyksikkö ATU (Amphibious Task Unit). ATU koulutetaan vaativiin sotilaallisiin kriisinhallintatehtäviin rannikko- ja saaristo-olosuhteissa. Joka toisesta saapumiserästä valitaan hakemusten, kielikokeen sekä muiden soveltuvuuskokeiden perusteella noin 40–50 varusmiestä ATU-koulutukseen. ATU-kurssi alkaa suoritetun aliupseeri- tai reserviupseerikoulutuksen jälkeen. ATUn varustus perustuu rannikkojääkärikomppanioiden varustukseen, mutta sitä on vahvennettu kansainvälisissä tehtävissä tarvittavalla lisämateriaalilla ja tulivoimalla. ATUn kokoonpanosta lähes 90 prosenttia on reserviläisiä, mutta johtotehtävät ja hallinto ovat ammattisotilaiden käsissä. ATU osallistuu säännöllisesti kansainvälisiin harjoituksiin muun muassa Ruotsin rannikkojääkärien, Ison-Britannian kuninkaallisen merijalkaväen ja Yhdysvaltain merijalkaväen kanssa.


title: Rannikkojääkäri

text: Sodan ajan rannikkojääkärijoukot jakautuvat erillisiin rannikkojääkärikomppanioihin sekä rannikkojääkäripataljooniin, joista voidaan joustavasti organisoida eri kokoisia iskuosastoja kulloisenkin tehtävän edellyttämällä tavalla. Erilliset rannikkojääkärikomppaniat ovat rannikkoalueiden alaisia perusyksiköitä, joiden tyypillisiä tehtäviä ovat vastahyökkäykset, kohteen suojaus tai puolustaminen sekä sissitoiminta saaristossa. Rannikkojääkäripataljoonat ovat Merivoimien operatiivisiin joukkoihin kuuluvia isku- ja tulivoimaisia jalkaväkiyksiköitä, joiden päätaistelulaji on hyökkäys maihinnousujen ja maahanlaskujen torjuntaan liittyen, mutta niitä voidaan käyttää myös laajalle alueelle hajautettuna erikoisjoukkojen etsintään ja torjuntaan saaristoalueilla.


title: Rannikkojääkäri

text: Vuonna 2015 otettiin käyttöön entistä tehokkaampi joukkotyyppi, rannikkojääkäritaisteluosasto, jonka vahvuus on noin 2500 sotilasta. Taisteluosasto etenee ja taistelee hajautettuna mutta kykenee kohdistamaan koko taisteluvoimansa yhteen kohteeseen. Rannikkojääkäritaisteluosasto muodostaa merivoimien komentajan käyttöön operatiivisen taisteluvoiman, jota tuetaan tilanteen mukaisesta esimerkiksi ohjustulella sekä epäsuoralla tulella. Rannikkojääkäripataljoonista ja erillisistä rannikkojääkärikomppanioista ei kuitenkaan luovuta, vaan niitä voidaan käyttää erillisissä suunnissa itsenäisesti ja niillä voidaan tukea rannikkojääkäritaisteluosaston tai muiden joukkojen toimintaa.


title: Mammografiaseulonta

text: Mammografiaseulonta on mammografiakuvauksen avulla tapahtuva rintasyövän seulontatutkimus. Mammografia on rinnan röntgenkuvaus, jonka avulla tutkitaan rinnan kasvaimia ja muutoksia. Seulonnan tavoitteena on rintasyöpien varhainen löytäminen ja hoitaminen, ja siten väestön rintasyöpäkuolleisuuden alentaminen. Mammografiaseulonnan on todettu vähentävän rintasyövästä johtuvia kuolemia 40–74-vuotiailla naisilla . Rintasyövän ilmaantuvuus on ollut Suomessa viime vuosikymmeninä jatkuvasti kasvussa, mutta samaan aikaan kuolleisuus tautiin on vähentynyt .


title: Mammografiaseulonta

text: Mammografiaseulonnan tehosta ja laadusta on julkaistu useita kattavia tutkimuksia, joihin on osallistunut satoja tuhansia naisia, ja joiden seuranta-aika on ollut 10–20 vuotta; analyysit on tehty 14 vuoden seuranta-ajalla. Rintasyöpäseulonta mammografian avulla ehkäisee rintasyövästä johtuvia kuolemia 50–69-vuotiailla naisilla noin 20–35 prosenttia, jolloin suhteellinen riski eli riski kuolla rintasyöpään verrattuna seulomattomiin naisiin on 0,84. Nuoremmassa ikäluokassa eli 40–49-vuotiailla naisilla kuolleisuuden vähenemä on jonkin verran pienempi, ja suhteellinen riski on 0,85. Luvut tarkoittavat, että yhden rintasyöpäkuoleman välttämiseksi täytyy seuloa 1224 naista ikäluokassa 50–69 vuotta tai 1792 naista ikäluokassa 40–49 vuotta.


title: Mammografiaseulonta

text: Seulontamammografian herkkyys eli sensitiivisyys rintasyövän löytämisessä on noin 71–96 prosenttia ja tarkkuus eli spesifisyys 94–97 prosenttia. Luvut vaihtelevat jonkin verran eri aikoina ja eri maissa tehtyjen tutkimusten välillä. Alle 35-vuotiailla naisilla kuvauksen herkkyys on jonkin verran pienempi, ja heille rinnan ultraäänitutkimus saattaa olla mammografiaa parempi vaihtoehto. Niistä naisista, joiden seulontamammografiakuvissa näkyy poikkeavia löydöksiä, lopulta ainoastaan viidellä prosentilla todetaan rintasyöpä. Syöpien havaitsemistodennäköisyyden suhteen ei ole huomattu merkittäviä eroja perinteisen filmiä käyttävän kuvauksen ja uudemman digitaalimammografian välillä.


title: Mammografiaseulonta

text: Vuosittain tehdyn seulonnan sensitiivisyys on parempi kuin joka toinen vuosi tai harvemmin suoritetun kuvauksen, mutta vastaavasti säteilyriskit ovat suuremmat. Seulonnan riski/hyöty-suhde eli hyöty verrattuna mammografian aiheuttamiin haittoihin vaikuttaa olevan paras, kun seulontaväli on kahdesta viiteen vuoteen.


title: Mammografiaseulonta

text: Mammografiakuvausten tärkeimpänä riskinä pidetään säteilyn aiheuttamia syöpätapauksia. Mammografiaseulonnan hyödyt eli rintasyöpien aikaisempi havaitseminen ja rintasyöpäkuolleisuuden väheneminen ovat huomattavasti riskejä suuremmat, kun seulontaan osallistuvat naiset ovat yli 50-vuotiaita. Ikäluokassa 30–49 vuotta hyöty on hieman pienempi, mutta ylittää silti riskit. Rintasyöpäseulonnassa havaitaan laskennallisesti noin 105 syöpää jokaista mammografiasäteilyn aiheuttamaa syöpää kohti, kun kuvattavat ovat 50–59-vuotiaita ja kuvaus tehdään kolmen vuoden välein. Ikäluokassa 60–69 vuotta vastaava luku on 241. Nuoremmilla naisilla luvut ovat pienempiä: 40–49-vuotiailla havaitaan 48 syöpää jokaista aiheutettua kohti ja 30–39-vuotiailla 13 syöpää, kun seulonta tapahtuu kolmen vuoden välein eikä naisten lähisukulaisilla ole esiintynyt rintasyöpää. Jos ensimmäisen asteen sukulaisnaisilla (äiti, sisko, tytär) esiintyy rintasyöpää, on perusteltua aloittaa seulonnat aiemmin ja mahdollisesti tehdä niitä tiheämmin väliajoin.


title: Mammografiaseulonta

text: Mammografiaseulonnat aloitettiin Suomessa vuonna 1987, ja "Kansanterveysasetuksen" (1992) mukaan kuntien täytyi järjestää maksuton seulonta kahden vuoden välein 50–59-vuotiaille naisille. Vuoden 2007 alussa astui voimaan uusi "Valtioneuvoston asetus seulonnoista" (1339/2006), jolla laajennettiin maksuton rintasyöpäseulonta ikäluokkiin 50–69 vuotta.


title: Mammografiaseulonta

text: Suomessa kutsuttiin vuoteen 2006 asti seulontatutkimuksiin vuosittain noin 200 000 naista; seulontojen laajeneminen yli 60-vuotiaisiin nostanee lukua vuodesta 2007 lähtien huomattavasti. Suomalaisen seulonnan laadusta on julkaistu useita kattavia tutkimuksia, ja Suomi pärjää hyvin verrattuna eurooppalaiseen keskitasoon.


title: Mammografiaseulonta

text: Kutsutuista naisista yhdeksän kymmenestä osallistuu. Seulontaan osallistuneista naisista jatkotutkimuksiin kutsutaan noin 2–5 prosenttia, mutta rintasyöpä todetaan lopulta vain alle 0,5 prosentilla seulotuista. Seulonnoissa löydetään Suomessa vuosittain noin 600–800 syöpätapausta, joista lähes 70 prosenttia on pieniä ja paikallisia.


title: Mammografiaseulonta

text: Koska mammografiaseulontojen laatuvaatimukset ovat korkeat, Suomen Lääkäriliitto perusti vuonna 2001 seulontamammografian erityispätevyystutkinnon. Erityispätevyyden voi saada radiologian erikoislääkäri, jolla on kahden vuoden työkokemus mammografiayksikössä ja riittävä teoreettinen koulutus.


title: Mammografiaseulonta

text: Kaikki Yhdysvaltojen suuret lääketieteelliset järjestöt suosittelevat naisille mammografiaseulontaa 40 ikävuodesta ylöspäin. Isossa-Britanniassa seulonnan piiriin kuuluvat kaikki 50–64-vuotiaat naiset, ja seulonta tapahtuu kolmen vuoden välein.


title: Mammografiaseulonta

text: Euroopan unioni on määritellyt rintasyöpäseulonnalle laatukriteerit vuonna 2001. Seulonnan laatua mittaavia tunnuksia ovat muun muassa seulontakutsujen kattavuus, osallistumisaste, syöpien määrä jatkotutkimuksiin lähetettyjen naisten keskuudessa, paikallisten ja levinneiden syöpien osuus löydetyistä kasvaimista ja seulonnan herkkyys. Rintasyöpäseulonnan herkkyys eli sensitiivisyys voidaan määritellä esimerkiksi seulonnassa löydettyjen syöpien osuutena niistä syövistä, jotka ilmaantuisivat väestössä ilman seulontatoimintaa eli nk. taustailmaantuvuudesta.


title: Spagettikurpitsa

text: Spagettikurpitsa on ryhmä kurpitsan ("Cucurbita pepo") lajikkeita. Ne on kehitetty 1930-luvulla, mutta ne yleistyivät vasta 1980-luvulla. Spagettikurpitsa muistuttaa ulkonäöltään isoa hunajamelonia mutta saattaa vaihdella väriltänsä vaaleankeltaisesta oranssiin tai vihreään valkoisilla viiruilla. Nimensä se on saanut siitä, että sen malto on keitettynä spagettimaista. Raakana malto on kiinteä. Maultaan spagettikurpitsa on mieto.


title: Spagettikurpitsa

text:
Spagettikurpitsaa käytetään lisukkeena spagetin tapaan, mutta se käy myös pata- ja laatikkoruokiin, keittoihin ja muhennoksiin. Yleensä se valmistetaan keittämällä halkaistuja spagettikurpitsanpuolikkaita puoli tuntia, minkä jälkeen sisus kaavitaan haarukalla. Siemenet on hyvä poistaa ennen kypsentämistä.
Siemenet voi paahtaa rapeiksi uunissa, kuten muutkin kurpitsansiemenet. Ennen paahtamista ne on irrotettava, puhdistettava ja huuhdeltava. Ne voi paahtaa sellaisenaan tai maustettuna.


title: FS Foch

text: FS Foch (R 99) oli Ranskan laivaston toinen Clemenceau-luokan lentotukialus. Alus nimettiin marsalkka Ferdinand Fochin mukaan.


title: FS Foch

text: Alus tilattiin Chateliers de l’Atlantiquelta Brestistä. Sen köli laskettiin helmikuussa 1957 ja alus laskettiin vesille kahdesti. Ensin heinäkuussa 1959 Chantiers de l’Atlantiquelta, joka valmisti aluksen rungon hangaariin saakka sekä moottorit ja toisen kerran 28. heinäkuuta 1960 Arsenal de Brestistä, jossa alus varustettiin palveluskelpoiseksi. Alus valmistui 15. heinäkuuta 1963.


title: FS Foch

text: 37 palvelusvuoden jälkeen alus myytiin Brasiliaan vuonna 2000. Alus sai Brasilian laivastossa nimekseen "NAe São Paulo". Talvella 2017 aluksen ylläpito todettiin kuitenkin taloudellisesti kannattamattomaksi, ja se on päätetty poistaa palveluksesta.


title: Dmitri Ganin

text: Dmitri Ganin (, "Dmitri Sergejevitš Ganin", 8. maaliskuuta 1987 – 28. huhtikuuta 2007 Tallinna) oli vironvenäläinen opiskelija. Hän asui Virossa, mutta hänellä oli Venäjän kansalaisuus. Hän kuoli puukotuksen seurauksena Pronssisoturi-patsaskiistan mellakoinnin aikana Tallinnassa.


title: Dmitri Ganin

text: Dmitri Ganin haudattiin 3. toukokuuta 2007 ortodoksisin menoin Mustveessä. Tapahtumasta raportoivat kaikki Venäjän päätelevisiokanavat.


title: Dmitri Ganin

text: Dmitri Ganin kuolemasta 28. huhtikuuta 2007 nousi kohu Venäjällä Pronssisoturi-mellakoiden yhteydessä. Virolaiset ja venäläiset mediat – muun muassa Rossijskaja gazeta, Izvestija, Komsomolskaja pravda, Pervyi kanal, Rossijan ja NTV – pyörittävät asiaa usean viikon ajan.


title: Dmitri Ganin

text: Kriitikoiden mukaan syntynyt kohu vastasi Venäjän poliittisen johdon, Kremlin, tarkoitusta luoda omalle oikeutukselleen marttyyri. Erityisesti Venäjän virallisen lehden, Rossijskaja gazetan, kirjoittelu oli kielteistä Viron toimia kohtaan. Historiasta vastaava poliittinen marttyyri löytyy Saksan kansallissosialistiselta työväenpuolueelta vuodelta 1930, jolloin puolue teki marttyyrin tapetusta Horst Wesselistä.


title: Dmitri Ganin

text: Venäjän duuman valtuuskunta vieraili 30. huhtikuuta – 1. toukokuuta 2007 Tallinnassa. Ryhmää johti Nikolai Kovalev. Valtuuskunta sai Viron poliisilta selvityksen Dmitri Ganinin kuolemasta.


title: Dmitri Ganin

text: 3. toukokuuta Venäjän ulkoministeriö oli huolissaan, etteivät Euroopan Unionin maat olleet tuominneet Viron toimenpiteitä patsaskiistan aikana. Ulkoministeri Sergei Lavrov vaati Dmitri Ganinin kuoleman tutkimusta ja pääsyä mellakoinnin yhteydessä vangittujen venäläisten luokse.


title: Dmitri Ganin

text: Viron poliisi vangitsi 11. toukokuuta kaksi henkilöä epäiltynä Dmitri Ganinin taposta. Venäjän presidentti Vladimir Putin syytti 18. toukokuuta Dmitri Ganinin kuolemasta Viron poliisia. Samaran EU-Venäjä-huippukokouksessa hän väitti poliisin viivytelleen avun antamisessa ja vaati syyllisten löytämistä. Viron syyttäjävirasto ilmoitti 18. toukokuuta, että Dmitrin Ganinin puukotuksesta soitettiin välittömästi ja ambulanssi saapui viiden minuutin kuluttua. Samalla kiistettiin syytökset Ganinin kuolemisesta poliisin käsiin.


title: Dmitri Ganin

text: 29. kesäkuuta 2008 järjestettiin Hanti-Mansiassa suomalais-ugrilainen seminaari. Seminaarin puheenvuorossa Venäjän duuman ulkoasiainvaliokunnan puheenjohtaja Konstantin Kossatšov arvosteli Dimitri Ganinin surmaa ja vertasi sitä marien johtajan Vladimir Kozlovin pahoinpitelyyn. Viron presidentti Toomas Hendrik Ilves marssi ulos seminaarista.


title: FS Clemenceau

text: Clémenceau (runkonumero R 98) oli Ranskan laivaston Clemenceau-luokan lentotukialus. Alus luovutettiin vuonna 1961 ja se poistettiin palveluksesta vuonna 1997. Alus sai nimensä Georges Clemenceaun mukaan.


title: FS Clemenceau

text: Alus tilattiin Brestin laivastontelakalta. Sen köli laskettiin 1. marraskuuta 1955 ja alus laskettiin vesille 21. joulukuuta 1957. Alus valmistui 22. marraskuuta 1961.


title: FS Clemenceau

text: Aluksessa, kuten sen sisarlaivassa "Fochissa", oli varsin järeä puolustusvarustus. Alus oli varustettu kahdeksalla 100 millimetrin tykillä. 1980-luvulla alusta uudistettiin, ja neljä tykkiä korvattiin Crotale-ilmatorjuntaohjuslaukaisimilla.


title: FS Clemenceau

text: Lentokalustona olivat pääasiassa Super Étendard -hävittäjät, F-8 Crusader, Breguet Alizé -sukellusveneentorjuntalentokone sekä Eurocopter Dauphin- ja Aérospatiale SA 321 -helikopterit.


title: FS Clemenceau

text: "Clémenceau" siirrettiin vuonna 1977 telakalle modernisoitavaksi, jolloin katapultteja vahvistettiin, apukattilat asennettiin sekä CCTV asennettiin. Samalla aluksen taktinen viestijärjestelmä SENIT1 korvattiin SENIT2:lla, joka siirrettiin käytöstä poistetusta hävittäjästä "Jauréguiberrystä". Aluksen asevarastot muutettiin varastoimaan AN-52-ydinpommeja ja alukselle asennettiin inertiaohjausjärjestelmä, jolla se kykeni seuraamaan kaikkia aluksella olevia Super Étendard -rynnäkkökoneita.


title: FS Clemenceau

text: Alukselle asennettiin Syracuse-satelliittiviestijärjestelmä vuonna 1984 hieman ennen toista modernisointia, joka alkoi seuraavana vuonna. Aluksen 100 millimetrin tykeistä tutkineen poistettiin neljä ja ne korvattiin kahdella Crotale EDIR -kohdetorjuntajärjestelmällä. Ohjusten asentamiseksi jouduttiin muuttamaan aluksen aselavetteja. Loppujen neljän tykin alkuperäiset DRBC 32A -tulenjohtojärjestelmät vaihdettiin keveämmiksi digitaalisiksi DRBC 32C -tulenjohtojärjestelmäksi. Lisäksi alukselle asennettiin uudet katapultit.


title: FS Clemenceau

text: Alus osallistui Libanonin sisällissotaan ja vuoden 1991 Persianlahden sotaan.


title: FS Clemenceau

text: Aluksen palveluksesta poiston jälkeen se jäi odottamaan romutusta. 31. joulukuuta 2005 alus lähti Toulonista Ranskasta Intiaan Alangille romutettavaksi. Greenpeace ja muut ympäristöjärjestöt vastustivat siirtoa, sillä vanha alus sisälsi suuria määriä ympäristömyrkyiksi luokiteltava aineita, kuten lyijyä, elohopeaa, PCB:tä ja asbestia. Järjestöjen mukaan Ranskan on itse huolehdittava laivan turvallisesta purkamisesta.


title: FS Clemenceau

text: Alus pääsi Intian rannikolle tammikuussa 2006, mutta maan viranomaiset eivät päästäneet sitä telakalle. Helmikuussa Ranskan presidentti Jacques Chirac kutsui aluksen takaisin Ranskaan. Kesällä 2008 Ranska lopulta sopi Able UK:n kanssa, että yhtiö hoitaa aluksen romutuksen Able UK -yhtiön telakalla Britannian Hartlepoolissa. Aluksen nimeksi vaihtui samalla vähemmän valovoimainen ”runko Q790”. Alus siirrettiin viimein Brestista Englantiin purettavaksi helmikuussa 2009.


title: Gaspard de Coligny

text: Gaspard de Coligny (oik. Gaspard de Châtillon, Colignyn kreivi) (16. helmikuuta 1519 Châtillon-sur-Loing – 24. elokuuta 1572 Pariisi) oli Ranskan amiraali ja hugenottijohtaja Ranskan uskonsotien alkupuolella. Hänen murhansa aloitti Pärttylinyön verilöylyn vuonna 1572.


title: Gaspard de Coligny

text: Coligny liittyi protestanttipuolueeseen vuonna 1557. Hän ja Louis I Condé kilpailivat hugenottien johtajuudesta, mutta tekivät siitä huolimatta yhteistyötä uskonsotien aikana, muun muassa piirittäen Pariisia vuonna 1567. Piiritys loppui St. Denisin taisteluun. Vuonna 1568 katoliset yrittivät siepata Condén ja Colignyn, mutta epäonnistuivat. Vuonna 1570 solmittiin St. Germainen sopimus, jonka jälkeen Coligny nousi Ranskan kuningas Kaarle IX:n suosikiksi. Katoliset ja Katariina de Medici pelkäsivät Colignyn vaikutusvallan kasvua. Katoliset yrittivät murhata Colignyn jo 22. elokuuta, mutta vasta onnistunut murha 24. elokuuta 1572 aloitti Pärttylinyön verilöylyn.


title: Hihhuli

text: Hihhuli on alun perin (jyrkästä) lestadiolaisesta tai kiihkoilijasta, intoilijasta käytetty halventava nimitys, mutta nykyään sillä viitataan myös mitä tahansa uskontoa vahvasti kannattavaan henkilöön. Sanaa on käytetty 1800-luvulta asti. Sana muodostui lestadiolaisten tilaisuuksissa liikutuksissa olleiden "hih huh" -huudoista. Lestadiolaisuuden yleinen nimitys oli 1800-luvulla "hihhulilaisuus".


title: Hihhuli

text: "Hihhulit"-nimellä tunnetaan myös ekspressionistisen taidemaalari Tyko Sallisen uskonnollista hurmosta kuvaava kuuluisa öljyvärimaalaus vuodelta 1918.


title: Hihhuli

text: Hihhuli on myös siinä mielessä erikoinen sana, että se on ainoa suomen kirjakielen sana, jossa H-kirjain esiintyy kaksoiskonsonanttina. H-kirjain esiintyy kylläkin tuplana myös muutamissa lainasanoissa kuten wahhabismi, eräissä onomatopoieettisissa ilmauksissa ("hohhoijaa") ja joissakin murteissa, etenkin Savon murteessa ("rahhoo").


title: Erotiikan maailma

text: Erotiikan maailma oli suomalainen miestenlehti, joka väitti itse olleensa Suomen suosituin miestenlehti. Lehti ilmestyi vuodesta 1987 alkaen. Lehteä kustantava TV-Kustannus Oy lopetti toimintansa 2011. Muun muassa Rakel Liekki kirjoitti kolumneja lehteen. Samaan lehtiperheeseen kuuluivat Napakymppi, Kalu- ja Tabu-lehdet.


title: Hamppuöljy

text: Hamppuöljy on hampun siemenistä puristettua öljyä, jossa on korkea pitoisuus välttämättömiä rasvahappoja. Kylmäpuristettuna öljy on vaalean vihreää ja se on maultaan pähkinäisen ruohoinen. Hamppuöljy on gluteenitonta ja kolesterolitonta.


title: Hamppuöljy

text: Öljy on saanut huomiota mahdollisena biodieselin lähteenä. 1800-luvulle asti hamppuöljy oli yleisesti käytössä lamppuöljynä; vuonna 1818 Helsingissä otettiin käyttöön hamppuöljyä polttavia katulamppuja. Hamppuöljy jäi käytöstä mm. 1800-luvun loppupuolen öljylöytöjen takia.


title: Hamppuöljy

text: Puhdistettu öljy on kirkasta ja melko mautonta. Sitä käytetään yleisimmin vartalonhoitotuotteissa, liukasteissa, maaleissa sekä teollisuudessa. Antibakteerisien ominaisuuksiensa takia se on hyödyllinen saippuoiden, shampoiden sekä pesuaineiden raaka-aine.


title: Hamppuöljy

text: Hamppuöljy sisältää paljon terveellisiä ja ihmiselle välttämättömiä omega-3-, omega-6-, ja omega-9-rasvahappoja. Hampunsiementen monityydyttymätön ja paljon rasvahappoja sisältävä rasva koostuu pääosin "linolihaposta" (LA, omega-6), jota on siementen rasvapitoisuudesta noin 55 prosenttia ja "alfalinoleenihaposta" (ALA, omega-3) jota on 20–25 prosenttia. Hampunsiemenet sisältävät myös erittäin harvinaista ja terveellistä "gammalinolihappoa" (GLA, omega-6) neljä prosenttia ja "stearidonihappoa" (SDA, omega-3) suunnilleen kaksi prosenttia. Sen on myös todistettu lievittävän atooppisen kuivan ihon oireita.


title: Hamppuöljy

text:
Kylmäpuristusprosessin sivutuotteena syntyvää hamppurouhetta on myös ehdotettu valkuaisrehuksi lypsylehmille.
Aiemmin soijapavun luultiin olevan kasvikunnan eniten aminohappoja sisältävä jäsen, sillä se sisältää jopa 18 aminohappoa kahdestakymmenestä proteiinisynteesissä tarvittavasta aminohaposta. Kuitenkin uudempien tutkimusten mukaan hampunsiemenet sisältävät kaikki ihmisen terveydelle välttämättömät 20 aminohappoa.


title: Hamppuöljy

text: Hamppuöljyssä ei ole huomattavia määriä THC:tä, eikä se siten toimi psykoaktiivisen huumeen tavoin. Hamppuöljy saattaa kuitenkin aiheuttaa väärän positiivisen tuloksen huumekokeessa.


title: Napakymppi

text: Napakymppi voi tarkoittaa ainakin seuraavia asioita:


title: Kansanmusiikki-instituutti

text: Kansanmusiikki-instituutti on suomalaisen kansanmusiikin ja -tanssin tutkimus-, tiedotus- ja palvelukeskus, joka on perustettu 1974. Toimitilat ovat Kansantaiteenkeskuksessa Kaustisella. Instituutti tuottaa tutkimuksia, jotka käsittelevät Suomen historiallista kansanmusiikkia ja sen nykyhetken ilmiöitä. Tutkimustuloksia on julkaistu tutkielmina, äänitteinä ja lehtiartikkeleina.


title: Kansanmusiikki-instituutti

text: Instituutin arkisto ja kirjasto koostuvat ääni- ja kuvanauhoista, valokuvista, kirjallisuudesta ja laajasta lehtileikekokoelmasta.


title: Kansanmusiikki-instituutti

text: Kansanmusiikki-instituutti on myös julkaisija. Se julkaisee äänitteinä arkistonauhoituksia sekä uutta kansanmusiikkia. Kirjajulkaisuihin kuuluu muun muassa nuottikirjoja ja tieteellisiä julkaisuja kansanmusiikin ja kansanperinteen alalta. Instituutti julkaisee yhdessä Suomen Kansanmusiikkiliiton kanssa "Kansanmusiikki"-lehteä (entiseltä nimeltään "Pelimanni").


title: Kansanmusiikki-instituutti

text: Instituutti tarjoaa muun muassa asiantuntija-apua tutkimusprojekteissa, tilaisuuksien ohjelmapalveluja sekä kansanmusiikin ja kansantanssin esiintyjätietojen välitystä.


title: Kansanmusiikki-instituutti

text: Instituutin johtaja on Matti Hakamäki.


title: Heinrich Otto Wieland

text: Heinrich Otto Wieland (4. kesäkuuta 1877, Pforzheim – 5. elokuuta 1957, München) oli saksalainen kemisti, joka sai Nobelin kemianpalkinnon 1927 virtsahappojen tutkimisesta.


title: Heinrich Otto Wieland

text: Vuonna 1901 Wieland väitteli tohtoriksi Münchenin yliopistossa Johannes Thielen johdolla. Vuonna 1917 hän seurasi Adolf von Baeyeria Münchenin yliopiston kemianprofessorina.


title: Heinrich Otto Wieland

text: Vuonna 1941 Wieland eristi alfa-amanitiinin, joka on sienimyrkky, jota on erityisesti yhdessä maailman myrkyllisimmistä sienistä kavalakärpässienessä.


title: Heinrich Otto Wieland

text: Wieland yritti menestyksekkäästi suojella erityisesti juutalaisia oppilaitaan Nürnbergin lakien hyväksymisen jälkeen. Oppilaat, jotka erotettiin heidän taustansa takia, pystyivät olemaan Wielandin kemistiryhmässä.


title: Heinrich Otto Wieland

text: Vuodesta 1964 on myönnetty vuosittain Heinrich Wieland -palkintoa tukemaan kemian, biokemian ja lääketieteen tutkimusta. Nykyään se on yksi arvostetuimmista kansainvälisistä tiedepalkinnoista. Se on myönnetty 58 tutkijalle.


title: Cobra (elokuva)

text: Cobra (tv-esityksessä Cobra – lain vahva käsi) on vuonna 1986 ensi-iltansa saanut toimintaelokuva. Elokuvan on ohjannut George P. Cosmatos. Cobra perustuu Paula Goslingin romaaniin "Fair Game", johon perustuu myös komedia "Beverly Hills kyttä".


title: Cobra (elokuva)

text: Elokuva kertoo Marion "Cobra" Cobrettista, joka on keinoja kaihtamaton poliisi ja valmis tekemään mitä tahansa saadakseen rikolliset kiinni. Koko kaupungin poliisit ovat voimattomia väkivaltaisen ja säälimättömän murhaajan temmeltäessä kaupungissa. Viimeinen mahdollisuus on antaa tehtävä hoidettavaksi Cobralle. Tutkiessaan juttua Cobra käsittää, ettei hänellä ole vastassa vain yhtä murhaajaa, vaan kokonainen armeija murhanhimoisia sekopäitä.


title: Cobra (elokuva)

text: Sylvester Stallonen oli alun perin tarkoitus esiintyä vuonna 1984 valmistuneessa toimintakomediassa Beverly Hills kyttä. Rooliin valittiin kuitenkin stand up -koomikko Eddie Murphy, joten Stallonen esiintyminen siirtyi parin vuoden päähän.


title: Cobra (elokuva)

text: Tarinaa voidaan pitää uudelleenfilmatisointina Clint Eastwoodin poliisitoimintojen klassikosta, Likainen Harry (ohjannut Don Siegel, 1971). Yhtäläisyyksiä on sekä elokuvan teemassa että pienemmissäkin seikoissa:


title: Cobra (elokuva)

text: "Video-oppaassa" vuodelta 1994 Bello Romano sanoo elokuvan juonen olevan ”silkkaa paperia”, mutta toimintakohtausten toimivan. Hän antaa "Cobralle" kaksi tähteä viidestä, mikä vastaa sanallista arviota ”keskinkertainen”.


title: Cobra (elokuva)

text: Elokuvasta on tehty samanniminen videopeli.


title: Iitin yläkoulu

text: Iitin yläkoulu on vuonna 1946 Iitin yhteiskouluna aloittanut koulu, jossa toimivat luokat 7-9. Koulussa on hieman yli 200 oppilaan ja 30 opettajaa ja se sijaitsee Kausalan länsilaidalla Lahti–Kouvola-radan varressa.


title: Iitin yläkoulu

text: Nykyisen koulurakennuksen uusin osa on valmistui vuonna 1964. Tilat on peruskorjattu ajanmukaisiksi 1990-luvun lopulla. Nykyään osa opetuksesta annetaan Iitin lukion rakennuksessa.


title: Seed of Chucky

text: Seed of Chucky on vuonna 2004 ensi-iltansa saanut kauhuelokuva. Elokuva on viides osa "Child's Play" -elokuvasarjassa. Elokuvan on ohjannut ja käsikirjoittanut Don Mancini.


title: Seed of Chucky

text: Tappajanukke Chucky ja Tiffany ovat joutuneet Hollywoodiin ja siellä heistä kuvataan elokuvaa. Samoihin aikoihin heidän lapsensa Shitface alkaa etsiä vanhempiaan ja löytää heidät lopulta Hollywoodista. Shitface herättää vanhempansa henkiin ja Chucky nimeää pojan Gleniksi, mutta äiti pitää häntä tyttönä ja kutsuu tätä Glendaksi. Tästä alkaa taas uusien ihmisruumiiden metsästys ja Chuckyn yritys saada väkivaltaa inhoavan poikansa jatkamaan sukunsa perintöä tappajana.


title: Darwin Information Typing Architecture

text: DITA () on XML-pohjainen teknisen dokumentaation tuottamiseen, hallinnointiin ja julkaisemiseen tarkoitettu arkkitehtuuri. DITA-arkkitehtuurin sekä siihen liittyvän DTD:n ja XML-skeeman kehitti alun perin IBM. Nykyään DITA on OASIS-standardi.


title: Darwin Information Typing Architecture

text: Arkkitehtuuri muodostuu nimensä mukaisesti seuraavista asioista:


title: Darwin Information Typing Architecture

text: DITA mahdollistaa sisällön pilkkomisen pieniin itsenäisiin aihekokonaisuuksiin siten, että niitä voidaan uudelleenkäyttää eri konteksteissa. Tämä mahdollistaa pienempien tietorakenteiden erikoistumisen vaikka tiedon käsittelyyn yleisesti käytettäisiin normaaleja perustyökaluja. Sisällön uudelleenkäyttö vähentää myös olemassa olevan tiedon päällekkäisyyttä ja siten myös pienentää kirjoittamiseen käytettävää työmäärää.


title: Darwin Information Typing Architecture

text: DITA määrittelee erilaisia aihetyyppejä kuten "Task", "Concept" and "Reference".


title: Suomen Kansanmusiikkiliitto

text: Suomen Kansanmusiikkiliitto on kansanmusiikin järjestö, joka on toiminut vuodesta 1968. Sen jäseninä on 20 maakuntien kansanmusiikkiyhdistystä, jotka pyörittävät alueellista harrastustoimintaa. Liitto syntyi Suomen Nuorisoseurojen Liiton kansanmusiikkitoiminnan pohjalle. Liiton pääpaikka on Helsingissä. Puheenjohtajana toimii Risto Kupari ja toiminnanjohtajana Päivi Ylönen-Viiri (ent. Utriainen).


title: Suomen Kansanmusiikkiliitto

text:
Liitto järjestää koulutusta, joista tärkeimmät ovat Oriveden kansanmusiikkikurssi joulun välipäivinä ja KAMU -lasten ja nuorten kansanmusiikkileiri kesällä.
Suurin vuotuinen tapahtuma on eri paikkakunnilla kiertävä Samuelin Poloneesi, joka järjestetään vuosittain maaliskuussa. Vuonna 2010 Samuelin Poloneesi järjestetään Kaustisella. Suomen Kansanmusiikkiliitto on mukana myös usean muun tapahtuman järjestelyissä, mm. JuuriJuhla-RotFest, Kaamospelit - Vantaan kansanmusiikkiviikko. Lisäksi liiton jäsenyhdistyksillä on muita erikokoisia kansanmusiikkitapahtumia, kuten Eteläpohjalaiset Spelit, Jutajaiset, Ysti jne..


title: Suomen Kansanmusiikkiliitto

text: Suomen Kansanmusiikkiliitolla on nimikkeistöltään laajin kotimaisten kansanmusiikkiäänitteiden ja nuottikirjojen katalogi. Tuotteet ovat myynnissä eri tapahtumissa sekä postimyynnin kautta.


title: Suomen Kansanmusiikkiliitto

text: Liitto julkaisee lehteä "Kansanmusiikki" (entiseltä nimeltään "Pelimanni") neljä kertaa vuodessa yhteistyössä Kaustisen Kansanmusiikki-instituutin kanssa.


title: Suomen Kansanmusiikkiliitto

text: Liitto aktivoi harrastajia kehittämään soittotaitoaan pelimannimerkkijärjestelmällä. Pelimanni voi suorittaa pronssisen, hopeisen tai kultaisen pelimannimerkin.


title: Suomen Kansanmusiikkiliitto

text: Kansanmusiikkiliitolla on kansainvälisiä yhteyksiä mm. Pohjoismaisen kansanmusiikkikomitean, Nordlek-neuvoston ja Suomen CIOFF- ja IOV-komitean, Folklore Suomi Finlandin kautta.


title: I Say I Say I Say

text: I Say I Say I Say on Erasuren kuudes studioalbumi ja yhtyeen viides perättäinen Britteinsaarten listaykköseksi yltänyt albumi, myyden kultaa. Levyn on tuottanut Human Leaguen, British Electric Foundationin ja Heaven 17:in perustajajäsen Martyn Ware. Albumin nimen arvellaan olevan viittaus ABBA:n tuotantoon.


title: Räjäytyssuojamatto

text: Räjäytyssuojamatto eli täkkäysmatto on kuorma-auton renkaista valmistettu ja teräsvaijerilla sidottu kumimatto, jota käytetään räjäytyskentän päällä suojamaan irtokiviltä räjäytyksissä.


title: Francis Jeffers

text: Francis "Franny" Jeffers (s. 25. tammikuuta 1981 Liverpool, Englanti) on englantilainen jalkapalloilija, joka edustaa lainasopimuksella Sheffield Wednesdayta. Hänen pelioikeutensa omistaa Blackburn Rovers. 175-senttinen Jeffers on pelipaikaltaan hyökkääjä.


title: Francis Jeffers

text: Jeffers aloitti uransa Evertonissa, jossa teki debyyttinsä vuonna 1998, ollessaan 17-vuotias. Liverpoolilainen herätti Arsenalin managerin Arsène Wengerin kiinnostuksen, kun hän teki 20 maalia, 60:ssä ottelussa. Vuonna 2001 Arsenal osti hyökkääjän kahdeksalla miljoonalla punnalla. Jeffers ei kuitenkaan tehnyt läpimurtoa Arsenalissa ja kärsi loukkaantumisista.


title: Francis Jeffers

text: Kaudeksi 2003/04 hän palasi lainasopimuksella Evertoniin. Vain yhden maalin 18:ssa ottelussa tehnyt Jeffers ei saanut jatkoaikaa Evertonista, vaan hänet passitettiin takaisin Lontooseen. Charlton osti Jeffersin kesällä 2004 2,6:lla miljoonalla punnalla. Kaudella 2004/05 hän 24:ssä ottelussa 5 maalia.


title: Francis Jeffers

text: 31. elokuuta 2005 Jeffers siirtyi puolen vuoden lainasopimuksella skotlantilaiseen Rangersiin. Englantilainen epäonnistui Rangersissa ja palasi kotiin jo joulukuussa kahdeksan ottelun jälkeen.


title: Francis Jeffers

text: Charltonin manageri Alan Curbishley antoi Jeffersille luvan lähteä joukkueesta kesällä 2006. Hänen huhuttiin siirtyvän Bolton Wanderersiin, Coventry Cityyn tai palaavan Goodison Parkille Evertoniin. 30. kesäkuuta 2006 Blackburn Rovers hankki hyökkääjän pelioikeudet itselleen. Heinäkuun alussa täysin varmistunut siirto toi hänelle kahden vuoden pestin.


title: Francis Jeffers

text: Roversin riveissä Jeffers teki 10:ssä ottelussa 0 maalia, ennen kuin siirtyi lainalle Ipswichiin.


title: Francis Jeffers

text: Englannin maajoukkueessa Jeffers on pelannut kahdesti. Vuonna 2003 Australiaa vastaan debytoinut hyökkääjä teki ottelussa myös maalin. Vuosien 1999 ja 2001 välillä hän kuului Englannin alle 21-vuotiaiden maajoukkueeseen.


title: Wilho Laine

text: Isak Wilho Laine (aik. Kivelä, 5. heinäkuuta 1875 Köyliö – 21. toukokuuta 1918 todennäköisesti Hämeenlinna) oli puuseppä, piirisihteeri ja yksi Suomen ensimmäisistä kansanedustajista. Laine toimi eduskunnassa SDP:n ryhmässä vuosina 1907–1908 ja 1910–1913. Hänet valittiin kansanedustajaksi Satakunnasta.


title: Wilho Laine

text: Laine työskenteli tynnyrintekijänä ja puuseppänä Porissa vuosina 1891–1905, kunnes hänet valittiin SDP:n Turun läänin pohjoisen vaalipiirin piirisihteeriksi ja rahastonhoitajaksi. Seuraavana vuonna 1906 hän aloitti myös "Sosialidemokraatin" toimittajana Porissa. Lisäksi hän oli SDP:n puolueneuvoston jäsen. Puolueen tehtävissä hän toimi kuolemaansa saakka.


title: Wilho Laine

text: Laine vangittiin poliittisista syistä vuonna 1918 suomen sisällissodan yhteydessä ja hänet teloitettiin toukokuussa 1918 luultavasti Hämeenlinnassa.


title: Wilho Laine

text: Kunnallispolitiikassa Laine oli Porin kaupunginvaltuuston jäsen.


title: Annette Langen

text: Annette Langen (s. 1967 Leverkusen, Länsi-Saksa) on saksalainen lastenkirjailija. Hän oli pitkään kustannustoimittajana ja julkaisi ensimmäisen lastenkirjan 1989. Vuodesta 2000 hän on ollut päätoiminen lastenkirjailija. Hän on kirjoittanut yli 60 lastenkirjaa, joista tunnetuimmat ovat sarja Felixistä. Felix-sarjan on kuvittanut Constanza Droop, ja sitä on käännetty 22 kielelle. Sarjan teoksesta "Rakkain terveisin Felix" on tehty animaatiosarja.


title: Annette Langen

text: Annette Langen, teksti, ja Constanza Droop, kuvitus


title: Hotel Mario

text: Hotel Mario on Fantasy Factoryn kehittämä pulmapeli, jonka Philips Media julkaisi CD-i-pelikonsolille vuonna 1994. Philips sai oikeuden pelissä esiintyviin Nintendon hahmoihin osallistuttuaan Super Nintendolle suunnitellun lisälaitteen kehitykseen. Pelin juonessa toistuu "Mario"-sarjassa usein esiintyvä tehtävä, jossa Marion ja Luigin on pelastettava kaapattu prinsessa Peach. Ympäristöinä toimivat Bowserin perustamat hotellit, jotka jakautuvat useaan kenttään.


title: Hotel Mario

text: CD-ille sovitettujen "The Legend of Zelda" -pelien tavoin "Hotel Marioa" pidetään yhtenä sarjansa huonoimmista peleistä. Syitä ovat olleet pelin yksitoikkoiseksi kuvattu pelimekaniikka ja huonolaatuisina pidetyt animaatiokohtaukset.


title: Hotel Mario

text: Pelaajan tavoitteena on selvittää tiensä seitsemän eri hotellin läpi. Pelissä ohjataan ensisijaisesti Marioa. Luigilla pelaaminen on mahdollista kaksinpelissä, jossa kumpikin pelaaja ohjaa hahmoaan omalla vuorollaan.


title: Hotel Mario

text: Kuudessa ensimmäisessä hotellissa on kussakin kymmenen kenttää, viimeisessä taas 15. Jokaisessa kentässä on viisi hissien yhdistämää kerrosta. Seuraavaan kenttään päästäkseen pelaajan täytyy sulkea kaikki kentän eri kerroksissa olevat ovet. Etenemistä pyrkivät vaikeuttamaan ovia avaavat Bowserin apulaiset, joilta voidaan suojautua piiloutumalla ovien taakse. Vihollisia on myös mahdollista eliminoida hyppäämällä niiden päälle; muunlaisesta kosketuksesta Mario menehtyy. Peli päättyy myös silloin, kun Mario putoaa kerroksesta alas, kaikki ovet ovat auki tai tason aikaraja ylittyy.


title: Hotel Mario

text: Jokaisen hotellin viimeinen kenttä suoritetaan samalla periaatteella kuin muutkin. Päätöskentissä tosin kohdataan myös päävastuksena toimiva hotellin omistaja, jonka hyökkäyksiltä pelaajan on ovia sulkiessaan vältyttävä. Onnistuessaan pelaaja siirtyy toiseen hotelliin, jota vartioivat uudet viholliset.


title: Hotel Mario

text:
"Hotel Mariossa" pelaaja voi läpipeluun lisäksi yrittää rikkoa piste-ennätyksen. Pisteitä saa sitä enemmän, mitä nopeammin jonkin kentän suorittaa. Niitä kertyy myös vihollisten päihittämisestä, ovien sulkemisesta ja "Super Mario Bros":ssa esiteltyjen esineiden keräämisestä. Esineistä yleisimpiä ovat kolikot, ja niiden lisäksi voidaan hyödyntää sientä, tulikukkaa ja tähteä, joista kullakin on omat erikoisominaisuutensa.
Sienen vaikutuksesta Mario kestää kaksi viholliskontaktia. Tulikukka puolestaan antaa Marion käyttöön tuliammuksia, kun taas viisisakarainen tähti tekee hahmosta väliaikaisesti voittamattoman vihollisia vastaan.


title: Hotel Mario

text: Prinsessa Peach on kutsunut Marion ja Luigin piknikille. Saapuessaan Sienivaltakunnan portille veljekset löytävät Bowser Koopan jättämän kirjeen, jossa tämä ilmoittaa vallanneensa Sienivaltakunnan ja ottaneensa prinsessan "vakituiseksi vieraakseen" yhteen seitsemästä hotellistaan. Pelastaakseen prinsessan Mario ja Luigi alkavat vierailla yksitellen Bowserin ja tämän lasten omistamissa hotelleissa. Vaikka kaksikko löytää Peachin useaan otteeseen, tavalla tai toisella tämä päätyy aina toiseen hotelliin.


title: Hotel Mario

text: Ensimmäistä kertaa Mario ja Luigi huomaavat prinsessan Morton Koopan omenapuuhotellissa, josta Roy Koopa kuitenkin vie hänet omaan hotelliinsa. Seuraavaksi prinsessa kuljetetaan maanalaisen putken kautta Larry Koopan kaivokseen, ja sieltä hän taas ajautuu voimakkaan ilmavirtauksen mukana Lemmy Koopan pilven päälle rakennettuun hotelliin. Mario ja Luigi kiipeävät Lemmyn hotelliin pitkää köynnöstä pitkin. Suuren tuulettimen avulla he karkottavat pilveltä hotellin omistajineen, mutta samalla hetki sitten löydetty prinsessa häviää heidän näkyvistään. Sama tilanne toistuu Ludwig ja Wendy Koopan hotelleissa tehtyjen etsintöjen jälkeen, ja veljesten viimeiseksi kohteeksi jää Bowserin oma palatsi. Marion ja Luigin päihitettyä Bowserin tämän hotelli tuhoutuu, ja Peach mukanaan veljekset pakenevat sortuvasta rakennuksesta.


title: Hotel Mario

text: Vuonna 1991 Philips sitoutui suunnittelemaan Nintendon kasettia käyttävälle Super Nintendo Entertainment Systemille CD-lisälaitetta. Yhtiöt sopivat samalla, että tulevaisuudessa julkaistavat Nintendon nimikkeet olisivat pelattavissa Philipsin CD-illä. Myöhemmin Nintendo kuitenkin päätti luopua kannattamattomana näkemästään SNES-CD:stä, eikä CD-ille sen seurauksena ilmestynyt Nintendon kehittämiä pelejä. Philips sai kuitenkin oikeuden käyttää osaa Nintendo-hahmoista omalle konsolilleen julkaisemissaan peleissä. "Hotel Mariossa" käytettyjä "Mario"-sarjan hahmoja olivat päähenkilöiden lisäksi Bowserin lapset sekä tavanomaisina vihollisina tunnetut goombat ja koopa troopat. Hahmoihin saatua lisenssiä oli alun pitäen ollut tarkoitus hyödyntää "Super Mario's Wacky Worldsia" varten. "Super Mario Worldia" jäljitelleen hankkeen peruuntuessa ne päätyivät kuitenkin lopulta "Hotel Marioon", joka jäi CD-in ainoaksi "Mario"-peliksi.


title: Hotel Mario

text: Stephen Radoshin ja Michael Ahnin tuottamassa "Hotel Mariossa" kunkin kentän alue rajattiin yhteen kuvaan sen sijaan, että se olisi kaksiulotteisten "Mario"-tasohyppelyiden mukaisesti jatkunut oikealle. Peliin myös lisättiin tarinaa kuljettavia välinäytöksiä, jotka toimivat hotellien välisinä siirtyminä. Animaatiot sisälsivät ensimmäistä kertaa pelisarjan historiassa Marion puhetta ääninäyteltynä. Marion ja Luigin äänistä tosin vastasi hahmojen nykyisen vakionäyttelijän Charles Martinetin sijasta Marc Graue. Prinsessa Peachin ääninäyttelijä oli Jocelyn Benford.


title: Hotel Mario

text: Freelance-taiteilija Trici Venola suunnitteli "Hotel Marion" hotellit. Pelistä laadittiin ensin alkuversio, jota Venola ja art director Jeff Zoern päättivät elävöittää Disneyltä ja Tolkienilta saaduilla vaikutteilla. Kussakin hotellissa käytettiin jotain tiettyä teemaa, kuten puuta tai taivasta; Bowserin palatsista taas tehtiin tyyliltään goottilainen. Rakennusten suunnittelu aloitettiin ovesta, ja yhden hotellin valmistuminen kesti noin viikon.


title: Hotel Mario

text: "Hotel Mario" lukeutuu pelisarjansa vähiten arvostettuihin nimikkeisiin, ja videopelisivusto ScrewAttack nimesikin sen kaikkien aikojen huonoimmaksi "Mario"-peliksi. Moitteita sivusto antoi äänipuolesta, ohjauksesta ja pelimekaniikasta, jonka sanottiin perustuvan pelkästään ovien sulkemiseen. ScrewAttackin mielestä "Hotel Mario" ei myöskään sisältänyt yhtäkään "Mario"-pelien hyvistä ominaisuuksista. Samoin ajatteli GameDaily, joka piti "Hotel Marioa" yhtenä huonoimmista Nintendo-hahmojen peleistä. Eurogamer katsoi pelin olevan lähinnä vain surkea versio "Elevator Actionista".


title: Hotel Mario

text: Videopelilehti "GamePro" piti arveli pelaajien kyllästyvän "Hotel Marioon" nopeasti, ja antoi pelin hauskuudelle tuloksen 2.5/5. Grafiikan, äänen ja ohjauksen saamat arvosanat olivat 3.5, 4 ja 4. "GamePron" mukaan "Mario"-faneillekaan pelillä ei ollut tarjottavanaan paljoa muuta kuin animoidut kohtauksensa. "Electronic Gaming Monthly" sanoi "Hotel Marion" olevan yksinkertaisuudestaan huolimatta varsin koukuttava. Vuonna 2005 lehti luokitteli pelin Marion noloimmaksi hetkeksi.


title: Hotel Mario

text: CD-i-katsauksessaan 1UP.com totesi "Hotel Marion" olevan pelattavuudeltaan ja hauskuudeltaan hyvää tasoa yhdeksänteen kenttään asti. Pelin välinäytöksiä sivusto kuitenkin kutsui kauhistuttaviksi ja karkeaksi kuvailtua ääninäyttelyä sopimattomaksi pelin leikkisään ilmapiiriin. Yli kymmenen vuotta pelin ilmestymisen jälkeen animaatioista ja niissä lausutuista repliikeistä on tullut yleisiä parodioinnin kohteita YouTubessa.


title: Vanessa Fisk

text: Vanessa Fisk on kuvitteellinen hahmo Marvel Comicsin sarjakuvamaailmassa. Hän on Wilson Fiskin eli Kingpinin vaimo. Hänen ensiesiintymisensä oli "Amazing Spider-Man" #83 -lehdessä, ja hänet loivat Stan Lee ja John Romita Sr.


title: Vanessa Fisk

text: Vanessa Fisk esiintyi 1990-luvun "Hämähäkkimies"-animaatiosarjassa, jossa hän lopulta erosi miehestään, koska tämä ajatteli enemmän rikollista uraansa kuin vaimoaan. Hänen äänenään toimi Caroline Goodall.


title: Vanessa Fisk

text: Vanessa Fisk esiintyy jaksoissa ”Aikakivi” (24), ”Ajan hammas” (25) ja ”Mies ilman pelkoa” (34).


title: Felix (lastenkirjasarja)

text: Felix on Annette Langenin kirjoittama ja Constanza Droopin kuvittama lastenkirjasarja. Sen on julkaissut Saksassa Coppenrath Verlag Münster ja Suomessa Kustannus Oy Kolibri.


title: Felix (lastenkirjasarja)

text: Sarjan kirjasta "Rakkain terveisin Felix" on tehty animaatiosarja. Se kertoo lelupupusta, joka maailmaa kiertäessään lähettää matkakirjeitä omistajalleen Sannalle (Sophia).


title: Astydameia

text: Astydameia viittaa kreikkalaisessa mytologiassa kolmeen eri henkilöön.


title: Astydameia

text: Astydameia oli Iolkoksen kuningatar ja kuningas Akastoksen vaimo.


title: Astydameia

text: Akastos suoritti Peleukselle puhdistusrituaalin tämän paettua Fthiasta surmattuaan siellä kuningas Eurytionin. Hänen puolisonsa Astydamia kuitenkin rakastui Peleukseen, mutta tämän torjuessa lähentelyn Astydamia lähetti viestin Peleuksen puolisolle Antigonelle, että tämän mies olisi aikeissa naida Steropen, Akastoksen tyttären. Viestin saatuaan Antigone epätoivoissaan hirtti itsensä.


title: Astydameia

text: Tämän jälkeen Astydameia uskotteli omalle miehelleen, että Peleus olisi yrittänyt maata hänet väkisin. Akastos vei Peleuksen metsästysretkelle, ja tämän nukahdettua kätki tämän miekan ja jätti hänet yksin jälkeensä. Kentaurit löysivät tämän aamunkoitteessa, ja olisivat tappaneet tämän, mutta Kheiron palautti hänelle hänen miekkansa ja säästi hänet. Peleus kosti Akastokselle hävittämällä Iolkosta Iasonin ja dioskuurien avustamana, ja hän katkaisutti Astydamian raajat ja hyökkäsi kaupunkiin ruumiinosien läpi. Akastoksen ja Astydamian saatua surmansa valtakunta siirtyi Iasonin pojan Thessaloksen hallittavaksi.


title: Astydameia

text: Astydameia oli Amyntorin tytär. Hän synnytti Herakleelle pojan, joka sai nimekseen Ktesippos.


title: Astydameia

text: Astydameia oli Pelopsin ja Hippodameian tytär. Hänellä puolestaan oli Alkaioksen kanssa tytär Anakso ja poika Amfitryon.


title: Louis I Condé

text: Louis I Condé (oik. Louis I de Bourbon, Condén ruhtinas, 7. toukokuuta 1530 Vendôme – 13. maaliskuuta 1569 Jarnac) oli ranskalainen kenraali ja hugenottijohtaja. Hän johti hugenotteja Ranskan uskonsotien alkuvaiheessa, kunnes hänet vangittiin ja murhattiin Jarnacin taistelun jälkeen 1569.


title: Louis I Condé

text: Condé oli Ranskan armeijan palveluksessa mukana sodassa espanjalaisia vastaan Metzin piirityksessä 1552 ja St. Quentinin taistelussa 1557. Käännyttyään protestantiksi hän kilpaili hugenottien johtajuudesta Gaspard Colignyn kanssa, mutta Ranskan uskonsodissa kaksikko teki yhteistyötä. 19. joulukuuta 1562 Condé johti hugenotteja sodan ensimmäisessä merkittävässä yhteenotossa, Dreuxin taistelussa, joka päättyi hugenottien tappioon ja jossa kummankin puolen komentajat jäivät vangeiksi. Yhdessä Colignyn kanssa Condé johti hugenotteja Pariisin piirityksessä, joka päättyi St. Denisin taisteluun marraskuussa 1567. Elokuussa 1568 katoliset yrittivät siepata Colignyn ja Condén, mutta epäonnistuivat. Hävityssä Jarnacin taistelussa 1569 Condé jäi taas vangiksi, mutta tällä kertaa katoliset murhasivat hänet pian vangitsemisen jälkeen.


title: H-päivä

text: H-päiväksi () kutsutaan Ruotsissa vuoden 1967 syyskuun kolmatta päivää, jolloin maassa siirryttiin oikeanpuoleiseen liikenteeseen. Muutos merkitsi sitä, että autoilijoiden piti ajaa tien vasemman reunan sijasta oikeassa reunassa.


title: H-päivä

text: H-kirjain tuli ruotsin kielen sanasta "höger", joka tarkoittaa oikeaa.


title: H-päivä

text: Neuvoa-antava kansanäänestys järjestettiin vuonna 1955. Ylivoimainen enemmistö, 82,9 % äänestäneistä, halusi säilyttää vasemmanpuoleisen liikenteen, kun taas vain 15,5 % halusi siirtyä oikeanpuoleiseen liikenteeseen. Täten äänestäjien 12 vuotta vanha tahto sivuutettiin. Toisaalta vain 53,2 % äänioikeutetuista osallistui kansanäänestykseen.


title: H-päivä

text: Päätöstä tehtäessä arvioitiin kulut seuraavanlaisiksi:Myöhemmin summan laskettiin olevan 600 miljoonaa kruunua.


title: H-päivä

text: Päätöstä tehtäessä vuonna 1963 linja-autojen lukumäärän arvioitiin olevan 6 700. Oikea lukumäärä oli noin 7 500. Näistä noin 3 500 saatiin muunnettua oikeanpuoleiseen liikenteeseen sopiviksi kevääseen 1966 mennessä. 2000 linja-autoa tilattiin suoraan oikeanpuoleista liikennettä varten ennen H-päivää. Loppuja muokattiin tai korvattiin H-päivään saakka. Raitiovaunuliikenne väheni tai joillakin paikkakunnilla loppui kokonaan. Kuitenkin Göteborgissa ja Norrköpingissä raitiotiet päätettiin säilyttää, ja ne ovat pysyneet kaupungeissa tähän päivään saakka. Tukholmassa kantakaupungin raitioliikenne loppui H-päivänä, mutta pari osuutta jäi olemaan omina irrallisina linjoinaan (ks. Tukholman raitioliikenne).


title: H-päivä

text: Monia risteyksiä piti rakentaa uudelleen. Liikennemerkkejä ja tiemerkintöjä piti siirtää ja vaihtaa.


title: H-päivä

text: Mielenkiintoinen yksityiskohta oli se, että Ruotsissa myydyt autot olivat yleisimmin vasemmalta puolelta ohjattavia. Näin ollen kaikkia autoja ei tarvinnut muuntaa. Jotkut tien reunaa tarkkailemaan tottuneet autoilijat tosin olivat huolissaan ajamisen sujumisesta, kun kuljettaja on lähellä tien keskiviivaa. Linja-autot olivat sen sijaan aina oikealta ohjattavia, ja sen takia huomattava osa muutosmäärärahoista menikin linja-autoyhtiöille linja-autojen muuntamista varten.


title: H-päivä

text: Muutos rahoitettiin erityisellä ajoneuvoverolla, jota perittiin vuosina 1967–1970.


title: H-päivä

text: Teiden varsille asetettiin mustia kuusikulmaisia kylttejä, joissa oli keltainen H-kirjain, muistuttamaan teidenkäyttäjiä oikeassa reunassa pysyttelemisestä. Pieniä muistutusmerkkejä jaettiin myös autoilijoille muun muassa huoltoasemilla. Kello 4.50 sunnuntaiaamuna 3.9.1967 kaikki ajoneuvot pysähtyivät tien vasempaan reunaan. Lyhyen pysähdyksen jälkeen ajettiin varovaisesti tien oikeaan reunaan. Kello 5.00 liikenne käynnistyi uudelleen, mutta nyt oikeanpuoleisena. Lähtölaskenta kuului radion kautta. Autoilijoita kehotettiin pitämään siirtymisen jälkeen lähivalot päällä, minkä takia epäsymmetristen ajovalojen teippaukset piti mieluiten poistaa kymmenminuuttisen pysähdyksen aikana. Tämän jälkeen oikeanpuoleinen liikenne oli voimassa.


title: H-päivä

text: Siirtymistä edelsi intensiivinen tiedotuskampanja ilmoitusten, lehtisten, TV- ja radio-ohjelmien kautta. Itse siirtymistä valvottiin suorassa radiolähetyksessä, jota johti CeGe Hammarlund.


title: H-päivä

text: Heti uudelleenjärjestelyn jälkeen liikennettä valvottiin tehokkaasti. Noin 10 300 poliisia ja sotilasta valvoi tapahtumaa. Näiden lisäksi tarvittiin yli 100 000 henkilöä auttamaan ja ohjaamaan noin 19 000 suojatiellä. Tähän tehtävään käytettiin koululaisia, erilaisten järjestöjen jäseniä sekä asevelvollisia.


title: Constanza Droop

text: Constanza Droop (s. 1965 Gütersloh, Länsi-Saksa) on saksalainen lastenkirjakuvittaja.


title: Constanza Droop

text: Arkkitehdin tytär Droop luopui mainostoimistoharjoittelun jälkeen ajatuksesta seurata isänsä jalanjäljissä ja lähti opiskelemaan graafista suunnittelua. Hän opiskeli ensin Nürnbergin, sitten Münsterin ammattikorkeakoulussa. Siitä pitäen hän on toiminut vapaana kuvittajana.


title: Constanza Droop

text: Hän tuli tunnetuksi lastenkirjasarjan "Felix" kuvituksista. Lelupupu Felixin seikkailut ilmestyivät 1994. Posliinitehdas Rosenthal on tehnyt kirjan eläimistä posliinihahmoja.


title: Constanza Droop

text: Droop on naimisissa, hänellä on kaksi lasta, ja perhe asuu Münsterissä.


title: ESTRACK

text: ESTRACK on Euroopan avaruusjärjestön satelliittien, avaruusluotainten ja kantorakettien seurantaverkosto.


title: ESTRACK

text: Nykyisin ESTRACKin maa-asemia ohjataan ESAn lennonjohtokeskuksesta, ESOCista, Saksan Darmstadtista.


title: ESTRACK

text: ESTRACKin antenneja on Euroopassa, Amerikassa ja Australiassa. Kantorakettien laukaisuja varten rakennettiin uusia seuranta-asemia Santa Mariaan (Azorit) ja Perthiin (Australia).


title: ESTRACK

text: ESTRACK seuraa kaikkia ESAn missioita


title: Natalie Powers

text: Natalie Powers (s. 26. heinäkuuta 1977 Sutton Coldfield, Englanti) on yksi brittiläisen Scooch-yhtyeen solisteista. Hän edusti Isoa-Britanniaa Scoochin kanssa Eurovision laulukilpailussa 2007.


title: Patrick Bruun

text: Patrick Magnus Bruun (17. huhtikuuta 1920 Helsinki – 30. kesäkuuta 2007 Turku) oli suomalainen antiikintutkija (historioitsija). Bruun oli erikoistunut myöhäisantiikin numismatiikkaan, ja hän toimi Suomen Rooman-instituutin johtajana 1965–1968 sekä Åbo Akademin yleisen historian professorina 1968–1983.


title: Patrick Bruun

text: Bruunin vanhemmat olivat Otto Bruun (s. 1886) ja Elsa Maria o.s. Inberg (s. 1886). Patrick Bruunin ensimmäinen puoliso vuosina 1945–1950 oli Kyllikki Forssell ja toinen puoliso vuosina 1953–1992 Eva Ulli Margareta o.s. Aminoff. Suomalainen sosiologi ja kansainvälisesti merkittävä alkoholipolitiikan tutkija Kettil Bruun (1924–1985) oli Patrick Bruunin nuorempi veli.


title: Erasure (albumi)

text: Erasure on Erasuren seitsemäs studioalbumi, joka julkaistiin vuonna 1995. Albumin ovat tuottaneet Thomas Fehlmann ja Gareth Jones. "Erasure" oli yhtyeen siihenastisen uran kokeellisin albumi, sisältäen pitkiä ja perinteisestä popformaatista poikkeavia kappaleita. Kaupallisesti albumi ei menestynyt edeltäjiensä tavoin, mutta myi kuitenkin kultaa kotimaassaan Isossa-Britanniassa.


title: Rolf Westman

text: Rolf Rainer Otto Robert Westman (21. kesäkuuta 1927 Tammisaari – 12. tammikuuta 2017 Turku) oli suomalainen antiikintutkija (filologi). Westman toimi Åbo Akademin Kreikan ja Rooman kirjallisuuden professorina 1958–1993 (ordinariuksena alkaen 1962).


title: Suomen Ateenan-instituutti

text: Suomen Ateenan-instituutti (, "FIA") on Suomen valtion tiedeinstituutti, joka toimii Ateenassa, Kreikassa. Instituutin päätehtävänä on harjoittaa ja edistää Kreikan arkeologian, historian, kielen ja kulttuurin tutkimusta antiikin ajasta nykypäivään asti. Se on yksi Kreikassa toimivista ulkomaisista arkeologisista instituuteista.


title: Suomen Ateenan-instituutti

text: Instituutti on aloittanut toimintansa vuonna 1984, ja se on toiseksi vanhin Suomen ulkomailla toimivista instituuteista ja yksi noin 20 Ateenassa toimivasta ulkomaisesta tieteellisestä instituutista. Instituutin johtajana toimii professori Björn Forsén. Instituutin toimintaa ylläpitää ja tukee Suomen Ateenan-instituutin säätiö.


title: Suomen Ateenan-instituutti

text: Helsingin yliopiston rehtori Nils Oker-Blom esitti vuonna 1982, että Suomelle tulisi perustaa instituutti Ateenaan Rooman Villa Lantessa vuodesta 1954 toimineen Suomen Rooman-instituutin tapaan. Aloitteen takana oli myös Suomen Ateenan kunniakonsuli Konstantinos Lazarakis. Hanketta ja muun muassa rahoituksen keräämistä varten perustettiin Suomen Ateenan-instituutin säätiö vuonna 1983 (säätiörekisteriin 1984). Lahjoituksia saatiin useilta tahoilta, niin yrityksiltä, säätiöiltä kuin yliopistoiltakin. Alussa monet antiikintutkijat suhtautuivat hankkeeseen myös epäillen, koska sen pelättiin vievän rahoitusta Villa Lantelta.


title: Suomen Ateenan-instituutti

text:
Instituutti aloitti työnsä Paavo Castrénin johdolla syyskuussa 1984. Se toimi aluksi vaatimattomassa huoneistossa johtajan asunnossa Makrygiánnin
kaupunginosassa. Käytännön asioissa suomalaiset saivat paljon apua Ruotsin Ateenan-instituutista. Perustamisen aikaan Ateenassa toimi arkeologisia instituutteja kahdestatoista muusta maasta. Instituutti sai tieteellisen (arkeologisen) instituutin statuksen 14. toukokuuta 1985 ja sen avajaiset järjestettiin Ateenan Akatemian tiloissa 21. toukokuuta.


title: Suomen Ateenan-instituutti

text: Instituutin toiminta vakiintui sen toisen johtajan Jaakko Frösénin kaudella. Instituutti on saanut valtion tukea veikkausvoittovaroista vuodesta 1987.


title: Suomen Ateenan-instituutti

text: Instituutin omien toimitilojen hankinta tuli ajankohtaiseksi vuonna 1987. Tuolloin käyttöön hankittiin osoitteessa Zítrou 16 sijaitseva talo, joka vaati kuitenkin täydellisen useita vuosia kestäneen kunnostuksen. Johtajalle puolestaan hankittiin asunto läheiseltä Karyátidon-kadulta.


title: Suomen Ateenan-instituutti

text: Opiskelijoiden majoitus tapahtui aluksi Penelopeksi kutsutussa pensionaatissa, joka vuokrattiin läheltä yhdessä Ruotsin instituutin kanssa. Vuonna 1994 Nikólaos G. Koronaíos lahjoitti Suomen instituutille kokonaisen kerrostalon omaa asuntolaa varten. Tämä niin kutsuttu Koroneos-talo otettiin käyttöön vuonna 1999.


title: Suomen Ateenan-instituutti

text: Kirjasto päätettiin perustaa yhdessä muiden pohjoismaisten instituuttien kanssa. Näin syntyi instituutin lähellä sijaitseva Pohjoismainen kirjasto, joka aloitti toimintansa vuonna 1995.


title: Suomen Ateenan-instituutti

text: Ennen instituutin omia kenttätyöprojekteja suomalaisia tutkijoita hankki kenttätyökokemusta osallistumalla instituutin kautta muun muassa kreikkalaisten sekä muiden pohjoismaisten instituuttien suorittamille kaivauksille. Instituutin omat arkeologiset kenttätyöt alkoivat vuonna 1999 Paliámpelassa lähellä Aréthousaa.


title: Suomen Ateenan-instituutti

text: Instituuttiin perustettiin tieteellistä jatkokoulutusta varten assistentin virka vuonna 1990.Suomen Ateenan-instituutti toimii uusklassisessa rakennuksessa, joka sijaitsee Ateenan keskustassa Makrygiánnin kaupunginosassa osoitteessa Zítrou 16 (), aivan Akropoliin eteläpuolella ja Akropolis-museon tuntumassa. Rakennuksessa on muun muassa instituutin työntekijöiden toimistotiloja, luentosali ja käsikirjasto. Instituutin lähellä sijaitsevat muiden Pohjoismaiden ja eräiden muiden maiden vastaavat instituutit sekä Pohjoismainen kirjasto. Instituuttia lähin Ateenan metron asema on Akrópoli.


title: Suomen Ateenan-instituutti

text: Instituutin asuntola Koroneos (Koronaíos) -talo sijaitsee Ateenan Gkýzin kaupunginosassa osoitteessa Ioánnou Soútsou 25 (). Rakennuksessa on kuusi kerrosta ja vuokrattavaksi yhteensä 13 erikokoista kalustettua huoneistoa. Asuntolalle pääsee parhaiten bussilla. Lähimmät metroasemat ovat Ampelókipoi ja Viktória.


title: Suomen Ateenan-instituutti

text: Suomen Ateenan-instituutti harjoittaa tieteellistä tutkimusta erilaisten tutkimushankkeiden ja arkeologisten kenttätyöprojektien kautta. Instituutilla on Kreikan lain mukainen arkeologisen koulun status ja siten mahdollisuus arkeologisten kaivausten suorittamiseen Kreikassa.


title: Suomen Ateenan-instituutti

text: Instituutti on tutkinut erityisesti hellenistisen ja myöhäisen antiikin ajan Ateenaa, muun muassa Kreikan roomalaisaikaisia epigrammeja, sekä järjestänyt kaivauksia ja arkeologisia kenttätutkimuksia muun muassa Paliámpelan varhaiskristillisen kirkon alueella Keski-Makedoniassa, Stratoksen Zeuksen temppelillä Aitolia-Akarnaniassa, Kokytós-joen laaksossa Thesprotiassa, antiikin Naksoksen kaupungin alueella Sisiliassa sekä antiikin Salamiin kaupungin alueella Salamiin saarella. Tämän lisäksi instituutissa on tutkittu myös nykyajan Kreikkaa ja kreikkalais-suomalaisia yhteyksiä.


title: Suomen Ateenan-instituutti

text: Instituutti julkaisee vuodesta 1994 tieteellistä julkaisusarjaa "Papers and Monographs of the Finnish Institute at Athens". Se järjestää tieteellisiä kongresseja ja Kreikka-aiheisia kursseja sekä pyrkii auttamaan suomalaisia tutkijoita ja opiskelijoita. Instituutti ja sen asuntola sekä Pohjoismaiden yhteinen tieteellinen kirjasto edesauttavat suomalaisten tutkijoiden, opiskelijoiden ja taiteilijoiden työtä ja oleskelua Kreikassa. Instituutti osallistuu myös Suomen ja Kreikan väliseen kulttuurivaihtoon.Vuonna 1986 perustettiin yhdistys "Suomen Ateenan-instituutin ystävät", jonka tarkoitus on tukea instituutin toimintaa sekä kulttuurivaihtoa Suomen ja Kreikan välillä. Yhdistys järjestää muun muassa esitelmiä ja matkoja, jakaa stipendejä sekä julkaisee "Helikon"-nimistä lehteä.


title: Rosenthal (posliinitehdas)

text:
Rosenthal on saksalainen posliinitehdas. Se on suurimpia posliinin ja muiden taloustavaroiden valmistajia.
Yrityksen perustaja Philipp Rosenthal siirtyi posliininmaalausyrityksensä kanssa Werlistä Nordrhein-Westfalenista Selbiin Baijeriin, jossa hän harjoitti posliininmaalausta Erkersreuthin linnassa. Yritys perustettiin 1879, ja se toimi yli sata vuotta perheyrityksenä. Yrityksellä on kaiken kaikkiaan 2 000 työntekijää eri puolilla maailmaa. Toimintavuonna 2003–2004 oli liikevaihto 190 miljoonaa euroa. Pääkonttori sijaitsee Selbissä.


title: Rosenthal (posliinitehdas)

text: Philipp Rosenthalin poika Philip Rosenthal oli yrityksen johdossa, mutta lisäksi hän oli poliitikko.


title: Rosenthal (posliinitehdas)

text: Vuodesta 1997 on pörssinoteeratun Rosenthal AG:n suurin omistaja ollut Dublinissa sijaitseva brittiläis-irlantilainen Waterford Wedgwood plc. Saksassa Rosenthal on markkinajohtaja korkealaatuisten posliinista ja lasista valmistettujen posliini- ja taidekäsityötuotteiden valmistajana, ja koko maailmassa se on markkinajohtaja yhdessä Waterford Wedgwoodin kanssa.


title: Rosenthal (posliinitehdas)

text: Monet suomalaiset muotoilijat, kuten Timo Sarpaneva, Nanny Still ja Tapio Wirkkala, ovat suunnitelleet Rosenthalille tuotteita.


title: Rosenthal (posliinitehdas)

text: Rosenthalin tuotemerkkejä:


title: Johan von Bonsdorff

text: Johan ”Seppi” von Bonsdorff (4. kesäkuuta 1940 Porvoo – 8. maaliskuuta 2002 Tammisaari) oli suomalainen toimittaja ja vasemmistoaktivisti. Von Bonsdorff kuului Bonsdorff-suvun aateliseen haaraan. Hänen isänsä oli päätoimittaja Henrik von Bonsdorff.